text:
Publiká riba 13 Sèptèmber 2022
Señora Presidente, honorabel miembronan di Parlamento,
Pa aña parlamentario 2022 – 2023, gobièrnu ta determiná na hiba un maneho ku pueblo di Kòrsou ta sostené. Den tur aspekto, esaki ta eksigí un aserkamentu ku mester ta transparente pa nos pueblo. E pandemia di Covid-19, ya pa mas ku dos aña tin mundu kompletu den su gara. Mundialmente el a kousa un krísis drástiko tantu sosiokultural, ekonómiko, komo finansiero. Ya promé ku komienso di e pandemia di Covid-19, Kòrsou tabatin di ber ku un impase i hasta ku un kremp ekonómiko kresiente. E promé aña di e pandemia a eksponé Kòrsou su vulnerabilidatnan sosial-ekonómiko klaramente, i den hopi kaso hasta a empeorá esakinan.
Gobièrnu ta konsiente ku sin intervenshon, e spiral negativo a konsekuensia di Covid-19 lo no yega na un fin. Pa por restablesé e fundeshi sosial i ekonómiko, ta nesesario hasi reforma struktural. Gobièrnu lo goberná ku e konvikshon ku huntu nos lo sali padilanti i triunfá. Pueblo di Kòrsou ta fuerte, orguyoso, sólido i resiliente. Nos lo sali padilanti komo un famia, un pais, un Kòrsou.
Gobièrnu lo sòru pa semper interes di pueblo ta na promé lugá. Gobièrnu lo empoderá e mayor potensial ku nos pais tin di brinda, esta … ‘NOS HENDENAN’! Nos lo duna tur di nos parti, pa krea oportunidat pa poblashon di Kòrsou.
Na nivel di Reino, Gobièrnu konhuntamente ku gobièrnu di Hulanda lo sigui buska posibilidatnan pa implementá e reformanan ku ta nesesario di un forma duradero den kolaborashon ku Reino.
Señora Presidente,
Gobièrnu lo hasi todo por todo pa sigurá ku abitantenan, kompanianan i organisashonnan no-gubernamental ta produktivo, di moda ku nan por kontribuí na nos pais i na e gruponan mas vulnerabel den nos komunidat. E lema pa e periodo di gobernashon 2022 te 2025 i tambe pa aña parlamentario 2022 te 2023 ta: “Un gobernashon di pueblo, pa pueblo i huntu ku pueblo di Kòrsou; ta pueblo su bùrt”.
Ku e lema aki gobièrnu ke garantisá regenerashon pa Kòrsou den e sentido mas amplio di palabra, i un mihó kalidat di bida pa pueblo henter.
Señora Presidente,
Durante e aña parlamentario akí Ministerio di Asuntunan General lo enfoká riba metanan stratégiko en konekshon ku fortifikashon di estado di derecho. Lo praktiká efektividat den asuntunan eksterior, inklusividat na ora di informá i komuniká lo demostrá unidat di maneho i un atministrashon di riesgo bon planifiká. Den e aña parlamentario akí tambe Ministerio di Asuntunan General ta aspirá na tin un maneho transparente, konfiabel i konsistente.
Riba tereno di estado di derecho ya ta hasiendo gran esfuerso pa sigui konsolidá mas di e tekstonan di lei ku ‘Pais Kòrsou’ a heredá na 10-10-10. Otro punto ku mester resaltá ta, ku lo sigui invertí pa krea mas ‘hurista legislativo’ pa den futuro por hasi mas na modernisashon di nos leinan i alabes kumpli ku e kambionan di lei nesesario, na benefisio di e reformanan ku nos pais ta rekerí.
Ta di mashá importansia fortifiká laso ku otro pais- i organisashonnan internashonal. Pa hasi e distansianan entre e paisnan den Reino Hulandes mas kòrtiku, lo fortifiká e lasonan ku Hulanda, Aruba, e islanan BES i Sint Maarten. Den e kuadro akí, énfasis lo ta prinsipalmente riba rèspèt mutuo pa por logra metanan ku ta benefisiá nos pueblo.
Pa alkansá e metanan menshoná, lo hasi uso di tur método di komunikashon, pa e informashon ku Gobièrnu tin yega serka komunidat i otro gruponan ku ta rekerí esei. Lo enfoká riba bon komunikashon interno i eksterno.
Lo invertí mas den forma pa enfrentá kalamidat. Lo invertí den un edifisio moderno ku por duna e garantia nesesario ku seguridat di nos Pais lo ta salbaguardiá durante un eventual kalamidat i ku tambe prosesonan diario lo por sigui mas normal posibel.
Ministerio di Gobernashon, Planifikashon i Servisio Públiko.
Kòrsou ta un pais ku hopi potensial, i a bira tempu pa gobièrnu promové i sostené aktivamente inisiativanan ku surgi den nos pueblo. Pa realisá e promoshon i sosten akí Ministerio di Gobernashon, Planifikashon i Servisio Públiko tin riba agènda…, desaroyá un aparato públiko moderno, aksesibel i útil, loke lo kontribuí na duna komunidat servisio optimal.
Un di e medionan pa logra e meta akí ta via digitalisashon i outomatisashon interno i eksterno. Servisio na nos komunidat mester sosodé di un forma efikas i di forma digital. Lo tene kuenta tambe ku esnan den nos komunidat ku ainda no tin akseso na e fasilidatnan tékniko. Gobièrnu mester di e fondonan nesesario pa por logra invertí den digitalisashon.
Nos ámtenarnan ta hunga un ròl krusial den komunidat. Un ròl ku ta rekerí fleksibilidat i abilidat pa manehá strès. Hopi bia nos no ta kòrda riba importansia di e grupo akí. P’esei gobièrnu ke hasi uso di e oportunidat akí pa gradisí tur nos ámtenarnan ku ta traha diariamente ku alma i kurpa pa hiba nos pais dilanti. Gobièrnu lo trata pa yega na kondishonnan agradabel pa nos ámtenarnan traha, i duna oportunidat pa kada ámtenar sigui ekstendé su kapasidat. Esaki lo reflehá den e edifisionan di gobièrnu ku lo ta moderno i sólido. Gobièrnu lo usa e konosementu i eksperensia atkirí durante e periodo di COVID-19, di traha fo’i kas, pa implementá e sistema akí tambe ora ta adaptá nos edifisionan. Gobièrnu lo sigui traha pa pone e persona korekto funshoná na e lugá korekto. Lo modernisá e maneho di mobilidat pa di un manera mas fásil por hasi uso di e talento i kapasidat di e empleado públiko. Gobièrnu lo invertí den e ámtenar, brindando diferente aktividat pa amplia konosementu i desaroyo personal. E aña aki atrobe a start ku un programa pa fortifiká e área di legislashon. Lo traha riba konosementu i e abilidat básiko nesesario pa duna mihó servisio.
Otro faktor ku Ministerio di Gobernashon, Planifikashon i Servisio Públiko ta traha ariba ta, un struktura renobá ku ta sirbi pa fasilitá un mihó servisio. E aña akí a traha riba adaptashon di e struktura di ‘topkader’. Lo sigui despues ku revishon di sobrá di e organisashon.
Aksesibilidat na data ta krusial pa un maneho efikas di sirbi nos komunidat mihó. Den e kuadro akí Ministerio di Gobernashon, Planifikashon i Servisio Públiko ta perfekshonando e modelo di ‘National Statistical System’ (Esta e sistema nashonal di estadístika).
Aña 2023 lo bira un aña di kambio. Ministerio di Gobernashon, Planifikashon i Servisio Públiko ta e kurason di e aparato públiko i, e mester kuminsá funshoná komo tal. No pa medio di rapòrtnan, sino mediante akshon! Un aparato públiko efikas i stabil, ta un di e kondishonnan prinsipal pa finansa públiko sostenibel i kresementu struktural di nos ekonomia.
Ministerio di Desaroyo Ekonómiko
E krísis di Corona a eksponé e vulnerabilidatnan di Kòrsou su ekonomia i a mustra riba nos dependensia riba faktornan eksterno komo ekonomia chikitu i habrí. Aparte di e pandemia, e situashon geo-polítiko entre Rusia i Ukrania a kondusí na skarsedat di produkto na skala mundial, loke a yega na kousa un inflashon haltu. Pa Kòrsou por fasilitá kresementu ekonómiko strukturá i duradero, Minister di Desaroyo Ekonómiko huntu ku su ministerio a prepará un plan di rekuperashon ekonómiko pa Kòrsou. E plan akí ta basá riba tres área.
Pa loke ta e área di reforma (1), lo konsentrá riba entre otro kosto pa hasi negoshi, ku e intenshon pa hasi Kòrsou mas atraktivo i kompetitivo, loke mester resultá tambe den mihó preis pa konsumidó. Banda di esaki, eliminashon di burokrasia ta parti di e reforma pa asina por atraé mas invershon internashonal pero tambe stimulá invershon lokal. Pa loke ta e sektor di turismo (2), lo intensivá promoshon di Kòrsou den eksterior, ku énfasis pa atraé invershon. Lo traha riba diversifikashon di e sektor pa medio di desaroyo di e sektornan di entre otro turismo médiko i turismo di medioambiente. Pa loke ta e sektor industrial (3) ku enfoke riba eksportashon …, atenshon lo ta entre otro riba transishon energétiko kaminda lo eksplorá e posibilidat pa almasená energia duradero i eksportá esaki komo fuente di entrada. Lo stimulá entre otro, sektornan manera IT, servisio finansiero internashonal, i refineria.
Pe realisá invershon ku ta “boost” ekonomia, mester di fondo di garantia ku lo sirbi komo katalisadó pa un kresementu na término kòrtiku.
Ministerio di Finansa
Durante e krísis di Corona, entradanan di impuesto a baha konsiderablemente; esaki a kousa ku nos kuota di debe nashonal a subi te na un nivel demasiado mas haltu di loke den paisnan karibense ta konsiderá aseptabel. Pa por mantené nos finansa públiko manehabel, mester hasi e reformanan nesesario. Nos dushi Kòrsou ta pasando den un temporada desafiante pero ku forsa di boluntat, den union i ku perseveransia nos lo sali pa dilanti.
Prioridatnan di Ministerio di Finansa pa e aña parlamentario akí ta inkluí modernisashon di nos servisio di impuesto pa medio di reorganisashon i mihó sinkronisashon entre ‘Inspectie der Belastingen’ i ‘Ontvanger’. Un ‘helpdesk’ lo kontribuí na un mihó servisio pa komunidat. Pa por aliviá trabou di e ámtenarnan ku aktualmente ta traha den nos servisio di impuesto, Ministerio di Finansa lo pone e debido atenshon na e vakaturanan krusial ku mester yena na ‘Inspectie der Belastingen’, ‘Ontvanger’, Duana i Ministerio di Finansa.
Un di e metanan prinsipal di Ministerio di Finansa ta pa drecha finansa públiko. Lo hasi esaki mediante implementashon di e asina yamá ‘Roadmap Financieel Beheer’, di moda ku Kòrsou lo yega na haña un deklarashon di aprobashon (“goedkeurende controleverklaring”) pa tur su relatonan anual finansiero ku ainda ta pendiente.
Den kuadro di nos finansa públiko, ta nesesario pa Ministerio di Finansa, brinda su apoyo i sosten pa implementá e reformanan nesesario konforme palabrashon hasí den e Landspakket di Kòrsou. Esaki ta konta tambe pa e reformanan ku ainda no ta inkluí den e Landspakket pero ku lo ta di benefisio pa nos finansa públiko.
Den e aña parlamentario akí, konforme palabrashon ku Hulanda, gobièrnu no por tin défisit riba ‘gewone dienst’. Ta p’esei, Ministerio di Finansa, den kolaborashon ku otro ministerionan, lo hasi nan máksimo esfuerso pa kontrolá gastu, spesialmente gastunan di salubridat, di moda ku por usa e entrada di impuesto pa hasi invershon na benefisio di nos pueblo.
E aña parlamentario akí Ministerio di Salubridat, Medioambiente i Naturalesa tin su bista fiho riba reformanan den área di salubridat, pa por garantisá kontinuidat di kuido pa nos tur. Durante ku ta hasi e reformanan, tur área di salú lo haña e atenshon nesesario.
Ministerio di Salubridat, Medioambiente i Naturalesa lo duna atenshon i hasi esfuerso konkreto pa logra un Kòrsou ku un higiena ambiental optimal, entre otro poniendo atenshon tambe na limpiesa di nos laman ku ta un responsabilidat kompartí entre gobièrnu i kada siudadano. Esaki ta reflehá den e echo ku por sierto a proklamá aña 2022 komo Aña di Limpiesa.
Un medioambiente limpi lo influensiá nos kalidat di bida i nos salú positivamente. Gobièrnu ta kontribuí na esaki dor di desaroyá i apliká norma pa kalidat di airu. Lo usa diferente medio pa alsa konosementu di nos poblashon, i duna balor na nos bunita naturalesa.
Na kambio di klima tambe lo bai dediká mas atenshon, mirando ku ta un fenómeno ku mundialmente tin su impakto i su efekto riba diferente aspekto di bida. Ministerio di Salubridat, Medioambiente i Naturalesa lo enfoká riba konsekuensia di e impakto akí i su efekto riba salú di hende, medioambiente, naturalesa, i riba produkshon di kuminda mediante agrikultura, krio di bestia i piskamentu. Ku e meta pa traha i ehekutá maneho ku ta minimalisá riesgo di skarsedat di produkshon di kuminda lokal, pero ku ta brinda posibilidat inovativo pa protehá salú, medioambiente i naturalesa, lo hasi uso di metodologianan ku ta garantisá durabilidat.
Krísisnan aktual rònt mundu ta pone nos reflekshoná atrobe kon importante ta pa dediká tur nos esfuerso pa keda salú i prevení mas tantu posibel tur tipo di enfermedat. Hopi importante tambe ta pa nos prevení daño na nos medioambiente i nos naturalesa.
Señora Presidente,
E maneho di Ministerio di Hustisia lo ta pa promové kolaborashon lokal i internashonal, i tambe optimalisá servisio na públiko. Ta di mashá importansia tambe pa aplikashon di lei i mantenshon di órden públiko tuma lugá di un manera apropiá. Pa por logra esaki lo optimalisá i reforsá tambe e organisashonnan enkargá ku ‘ehekushon’. Lo trata hóbennan i personanan ku kai den man di hustisia di un manera holístiko, pues lo no enfoká solamente riba e parti represivo, pero e enfoke lo ta tambe riba e parti preventivo i di resosialisashon.
Riba tur kos, fortifikashon di nos fronteranan tin prioridat e aña parlamentario akí. Esaki, ku meta pa evitá importashon di produktonan ilegal manera arma di kandela i droga. Gobièrnu lo fortifiká nos fronteranan tambe, pa evitá tráfiko di hende.
Den e sentido mas amplio di palabra, e gabinete akí tin seguridat di nos pueblo na pechu. Aporte na seguridat general ta un responsabilidat di pueblo kompleto i di tur ministerio ku tin influensia riba seguridat.
E meta ta pa alsa e sentido di seguridat general den poblashon di Kòrsou. E aspirashon akí ta alkansabel si tur “stakeholders” relevante duna di nan parti. Ku e aporte di nos tur, nos lo no sinti nos solamente mas sigur, sino nos lo ta efektivamente mas ‘seif’ tambe.
Di e manera akí, nos ta krese huntu i yega na un situashon kaminda e órganonan outorisá, di un forma kolektivo, ta krea e fasilidat- i medidanan nesesario pa rekonosé, mitigá, evitá i kombatí eventual menasa di atake riba nos siguridat.
Di un banda esaki ta brinda protekshon adekuá na pueblo di Kòrsou i di un otro banda e ta duna espasio pa por traha na desaroyo duradero di bienestar di nos pueblo i na e imágen di Kòrsou. Ministerio di Hustisia lo tuma un posishon di liderazgo pa medio di un kolaborashon intensivo ku otro ministerionan relevante, pa por alkansá su meta.
Señora Presidente,
Enseñansa ta toka kada un di nos komo yu di e tera akí. Pa nos komo hende, esta komo bon yu di Kòrsou patriótiko, desaroyo i enseñansa ta di sumo importansia. Ta p’esei Ministerio di Enseñansa, Siensia, Kultura i Deporte ta boga pa nos tin un bon enseñansa ku ta kontribuí na desaroyo i progreso di nos nashon Kòrsou. E meta di gobièrnu ta pa Kòrsou haña un sistema di enseñansa ku berdaderamente ta sirbi desaroyo i progreso di kada yu di Kòrsou.
Aña eskolar 2022-2023 lo ta un aña partikular, ya ku e ta marka komienso di e programa “Operashon pa Mehorashon di Enseñansa na Kòrsou”.
E maneho pa aña eskolar 2022-2023 ta un maneho di pueblo, pa pueblo i huntu ku pueblo di Kòrsou pasobra awor ta pueblo su bùrt. Ta partikularmente un maneho pa nos yunan por haña un mihó enseñansa. Ta nifiká ku e maneho mester ta transparente i mester ta basá riba envolvimentu di tur esnan ku sin ningun otro interes por kontribuí na mehorashon di nos enseñansa.
Bon enseñansa ta importante pa por realisá desaroyo spiritual, mental, físiko i kultural. Enseñansa mester krea un siudadano kulto, ku por funshoná den nos mundu global i ku ta dominá e abilidatnan di siglo 21. Gobièrnu ta determiná pa logra esaki basá riba e metanan stratégiko di nos gobernashon manera un kalidat di bida haltu, un enlase sosial, un gobernashon demokrátiko efisiente i efikas di hende ku ta goberná mas serka di pueblo.
Bou di liderazgo di inspekshon di enseñansa i den estrecho kooperashon ku inspekshon di enseñansa di Hulanda i ku kooperashon tambe di “stakeholders”, Ministerio di Enseñansa, Siensia, Kultura i Deporte a publiká un informe provishonal, un ‘Nulmeting’ pa investigá kiko ta loke mester mehorá den nos enseñansa.
Komo parti di e maneho, gobièrnu lo efektuá diferente medida pa optimalisá nos enseñansa, dirigí riba e alumno i e trahadó den enseñansa. Lo efektuá tambe diferente medida pa fasilitá e proseso di enseñansa i asina kontribuí na optimalisá funshonamentu na nos skolnan.
Señora Presidente,
Ministerio di Desaroyo Sosial, Labor i Bienestar
Ministerio di Desaroyo Sosial, Labor i Bienestar ta tuma e timon pa, huntu ku tur siudadano, kompania i instituto, stimulá desaroyo sosial i bienestar di abitantenan di Kòrsou, rumbo pa un ambiente duradero, saludabel, amoroso, sigur, konstruktivo, bibabel, ku insentivo di trabou, estudio i bida, bou di kondishonnan emansipá. Famia i Hubentut, Labor i Desaroyo Sosial tin nan lugá sentral den esaki.
E metanan ku Ministerio di Desaroyo Sosial, Labor i Bienestar ta boga p’e, ta inkluí stimulá partisipashon, enlase sosial i un kultura di mediashon den bario i distritonan di nos pais. Lo empoderá abitantenan di Kòrsou entre otro mediante akseso na retnan sosial. Tambe ta di mashá importansia ku ta stimulá desaroyo sano di mucha i reforsá funshon di famia. Lo brinda kuido integral na famianan, na hubentut i na gruponan vulnerabel den nos sosiedat.
Komo gobièrnu, nos lo brinda protekshon di derechonan di famia i hubentut i di gruponan vulnerabel. Bou di esaki ta kai e deklarashonnan universal di derecho humano pa protekshon i estímulo di derechonan humano di personanan di edat avansá, Deklarashon di Derechonan di personanan ku desabilidat, Tratado di derechonan ekonómiko, sosial i kultural i Tratado di derechonan di mucha.
Den kuadro di reforsá demanda i oferta riba merkado di labor, Gobièrnu lo reevaluá introdukshon di skol di fishi, pa asina brinda oportunidat spesialmente na nos hóbennan pa nan haña e preparashon nesesario pa por integrá ku mayor fasilidat den e merkado di labor, pa asina nan por bira mas resiliente i tuma rienda di nan propio destino.
Ademas di esei, lo stimulá akseso na merkado laboral, bon relashon laboral, un seguridat sosial balansá i hustisia sosial. Lo tin e debido interes pa Kòrsou riba tereno di maneho di desaroyo sosial, di famia i hubentut i di labor den lasonan di reino, tantu regional komo internashonal.
Ministerio di Transporte, Tráfiko i Planifikashon Urbano ta responsabel pa desaroyo duradero di tráfiko, transporte i planifikashon urbano. Den e ministerio akí e palabranan integral, sigur i limpi ta sentral. E ministerio ta un organisashon kaminda ta hasi uso di e mihó instrumentonan pa mantené i mehorá kalidat di bida di tur siudadano i pèrkurá pa aksesibilidat optimal di Kòrsou.
Despues di algun aña di hopi reto finansiero, tékniko i organisatorio, ku a kondusí entre otro na e echo ku invershonnan den nos infrastruktura a stanka, pero tambe ku tabatin tardansa den otorgamentu di e pèrmitnan nesesario i terenonan pa proyekto ekonómiko, Ministerio di Transporte, Tráfiko i Planifikashon Urbano tin su bista fiho riba kambio pa mihó den e aña benidero.
E ministerio aki ta sumamente orguyoso ku un di e proyektonan den kuadro di Landspakket, esta e kambionan na Domeinbeheer, ta resultando sumamente positivo. Diferente di e ideanan di e grupo di trabou ta loke nos ta yama ‘game changers’. Huntu ku entre otro Ministerio di Finansa lo bini kambio fundamental pa oumentá nos entrada nashonal i tambe un forma muchu mas strukturá i efikas den e proseso di fasilitá uso di tereno i edifisio den nos desaroyo sosial-ekonómiko.
Pa loke ta nos infrastruktura, tin intenshon di atendé e asuntu akí di un manera ambisioso, i p’esei a traha un plan di mas aña pa mantenshon di nos ret di karetera. Un plan ku pronto lo keda entregá.
Infrastruktura ta konsistí di muchu mas ku djis konstrukshon i mantenshon di kaya. E área kantu di kaminda, roi, plenchi i lus di kaya tambe ta kai bou di infrastruktura i ta parti di e responsabilidatnan di e ministerio akí.
E aña aki Willemstad, nos patrimonio mundial, ta kumpli 25 aña riba e lista di UNESCO. E vibrashon positivo aki ta wòrdu rekonosé no solamente na Kòrsou òf den Reino, sino rònt mundu tambe. Ministerio di Transporte, Tráfiko i Planifikashon Urbano ta traha huntu ku invershonista grandi manera APC (Algemeen Pensioenfonds van Curaçao) pa sigui desaroyá i kuida nos sentro di siudat.
Riba tereno aéreo, marítimo, di bibienda i di seguridat den tráfiko, tin hopi trabou pa e ministerio akí realisá. Un di e metanan prinsipal ta, pa resolvé e problemanan aéreo i marítimo. Diferente trayekto entablá ta sigui, pa pèrkurá ku e supervishon di tráfiko aéreo i marítimo ta sigui kumpli ku e normanan internashonal. Ministerio di Transporte, Tráfiko i Planifikashon Urbano ke duna aporte visibel tambe pa medio di mihó infrastruktura, transporte públiko, desaroyo di tereno i maneho teritorial pa asina krea un Kòrsou sostenibel, bibabel i próspero.
Mishon di Ministerio di Transporte, Tráfiko i Planifikashon Urbano ta …, trata spesífikamente na mantené konekshonnan nashonal i internashonal konfiabel, protehá nos komunidat kontra kondishon di klima peligroso, pèrkurá pa desaroyo duradero pa loke ta uso optimal di espasio na Kòrsou i regla esakinan mediante infrastruktura i bibienda adekuá. Tambe lo traha lei i reglamento, anto pèrkurá pa ehekushon i supervishon di esakinan.
Señora Presidente, honorabel miembronan di Parlamento,
E aña parlamentario akí, meskos ku tur aña anterior lo tin su retonan ku kada minister lo mester enfrentá huntu ku e empleadonan di su ministerio. Pero sin reto, no tin éksito! Ta p’esei gobièrnu, den e aña parlamentario akí lo enfrentá kada reto poniendo pueblo di Kòrsou na primerísimo lugá, ku e meta fiho pa sali eksitoso for di kada reto. Eksitoso den e kuadro akí ta enserá ku e resultado lo ta na benefisio di pueblo di Kòrsou. Kada minister lo traha di forma transparente pa komunidat. Den tur sentido di palabra e transparensia akí lo hiba nos pueblo na gosa di un mihó kalidat di bida.
Ku kada desishon ku tuma, lo tene kuenta ku e efekto ku esaki por tin riba pueblo di Kòrsou en general. Gabinete Pisas II lo hiba un gobernashon di pueblo, pa pueblo i huntu ku pueblo di Kòrsou, pasobra … ta pueblo su bùrt”.
Dios bendishoná nos Pueblo, Dios, Bendishona Kòrsou.


c: text/html

text:
Prome Minister Evelyn Wever – Croes: PABIEN NA RODERICH LOPEZ Y SU SCOL DI ASAMBEHO CU A HIBA ARUBA SU CULTURA MAGIC KINDOM NA MERCA
ORANJESTAD – Recientemente a tuma luga un anochi di reconocemento, pa cual Prome Minister Evelyn Wever – Croes a ricibi invitacion pa forma parti di e bunita ocasion. Sr. Roderich Lopez di Asambeho School Roderich Lopez a reconoce tur esnan cu a hacie posibel cu e por a presenta cu e grupo di asambeho den Magic Kingdom na Disney World. “Un bunita gesto pa esnan cu a pone Aruba su nomber resona den exterior!”
“Mi ta kere cu e Mericanonan cu no ta conoci cu nos cultura lo a keda hopi sorprendi cu e presentacion. E tabata emocional, mi gemoed a yena y e tabata sumamente bunita pa mira,” Prome Minister a expresa.
Un cos cu ta caracterisa e logro aki, ta e talento di cada uno den e grupo, e amor pa asambeho y determinacion. Premier Wever – Croes a expresa cu ta corda ora cu sr. Lopez a cuminsa papia di e posibilidad di realisa e presentacion for di prome cu pandemia. Te hasta a ricibi un grupo na Bestuurskantoor, pero pa motibo cu mester a cera frontera, esaki no por a bay door. Sinembargo danki na e vison, liderazgo y determinacion di cada un di boso, awor a logra.
“Den nomber di Gobierno di Aruba, mi kier gradici boso paso mi sa cu e no tabata facil. E tabata increibel pa mira tur locual boso a logra eynan pesey mi keir gradici boso. Boso a hiba e vibracion di Aruba, te den curason di Magic Kingdom e Reino Magico. Bo no sa ainda cuanto cosnan positivo ta bay bin di eseaki.”
Finalisando Prome Minister a expresa cu Gobierno di Aruba tambe lo tin un momento pa reconoce tur cu a haci e presentacion posibel. Ta gradici henter e grupo, especialmente Roderich Lopez, pa su curason grandi pa asambeho, pa duna ehempel y pa inspira, cual ta locual mester na Aruba. Masha Pabien y Danki.

robotstxt: allowed

filter: keep


text:
Pa dos aña caba, mi ta gañando mi casa. E ta kere cu ainda mi ta disfruta di sex cune, pero en realidad e sex a fria. E ta laf y e ta fadami.
E motibo mester ta menopausa, aunke mi a haya asina poco sintoma, cu mi no a sinti mes cu mi tawata pasando door di esey. Un par di hot flashes aki aya, y mi menstruacion a stop, pero nada otro a cambia. E unico cos notable ta, cu henter mi sentido erotico a desaparece di un dia pa otro.
Ami cu mi casa semper a traha tempo pa disfruta di aventura den e area sexual. Ainda mi ta stime mesun hopi cu semper. Pa rechase of sugeri cu di awor en adelante e lo mester biba sin sex, lo ta algo hopi cruel di mi banda. Pa gaña sinti placer tambe parcemi deshonesto, pues gradualmente nos a pasa pa e tipo di sex machista cu mi a siña soporta tempo mi tawata tin 20 aña, locual ta nifica, zorg pa nos keda cla lihe. E no a bisa nada di e cambio aki, pasobra ami a zorg pa e pasa gradualmente. Kizas e por a adivina e motibo pa e cambio, pero nunca mi a mustre cu mi ta fada of irita.
Mi no a cansa di biba: mi ta hopi druk den mi carera y ainda mi ta fit y bon di salud. E cambio aki den mi bida sexual pami ta algo natural y bon bini. Un cambio di energia, cu mi ta hinca awor den mi trabou, mi famia y e resto di mi bida. Nunca den mi bida mi a imagina esaki, pero awor e situacion aki pami ta ideal. Mi casa lo haci 60 aña pronto. E lo bai join mi den e mundo post-sexual? Mi ta spera cu si.
Pa dos aña caba, mi ta gañando mi casa. E ta kere cu ainda mi ta disfruta di sex cune, pero en realidad e sex a fria. E ta laf y e ta fadami.


text:
Vacunathon Diasabra 24 y Diadomingo 25 April 2021
ORANJESTAD, 20 april 2021
Den marco di nos Campaña Nacional di Vacunacion, diasabra y diadomingo awo dia 24 y 25 di april, Aruba lo realisa su prome VACUNATHON!
E meta di e dos dianan aki ta pa logra vacuna 10 mil ciudadano contra COVID-19. Vacunacion ta un acto di solidaridad y reponsabilidad conhunto. Bo no a vacuna ainda? Acudi na e Marathon di Vacunacion!
E Vacunathon ta tuma luga dia 24 y 25 di april, di 9:00 am pa 4:00 pm sin interupcion. Pa ricibi bo prome shot di vacuna por acudi na:
- Teresita Center na San Nicolas
- Centro Libertador Betico Croes na Santa Cruz
- Don Bosco Club na Noord
- Ritz-Carlton Hotel Ballroom
Nos ta warda bo cu bo carchi di AZV. Si no tin AZV por presenta cu bo paspoort.
E Vacunathon ta unicamente pa aplicacion di e prome dosis di e vacuna.


text:
Cizzle: “Mi ta spera mi fanátikonan por komprondé... ”
“Mi no a bandoná O.N.E. Si mi a buta músika un banda un ratu, pa mi por focus riba mi metanan nobo, manera Trupial Media”, tabata e promé reakshon di e kantante konosí komo ‘Cizzle’.
Ki ta bai pasa? “Lo mi toka ku O.N.E. den futuro komo ‘special guest star’, lo no bai haña mi regularmente den front. Mi a yega na un punto den mi bida pa buta mi futuro promé, i esei ta nifiká pa buta muzik un banda un ratu, pa mi focus ta 100%.
Ora mi sa ku mi bida ta riba mi mes dos pianan atrobe, mi lo sigui ku muzik. Mi plannan pa 2018 ta grandi, tambe komo un artista solista. Mi tin sigur 8 kantika kla ku artistanan manera Mason, Mosta, Ziko, TSeaN, Uzimatic, Harvey Isidora, IrSais i mas...
Banda di eseinan tambe mi videoclipnan, ku a wòrdu lansá kaba. Mi ta djis warda e momentu korekto pa reaktivá. Spera tur mi fanátikonan por komprondé esaki, paso kon ku bai bin, ta pa nan mi ta hasié, pero na e momentunan aki, mi mester pensa riba mi mes promé i kuida mi mes i mi famia”, asina Cizzle’ a finalisá bisando “Trendsz”.


text:
LEGENDADDY, lo t’e ultimo pa Daddy Yankee
Daddy Yankee a anunsiá fin di su karera. Esaki a sosodé fin di siman ultimo mediante un video riba su website. Den e video aki e’la gradisí su fanátikonan i tambe e’la anunsiá su produkshon di mas nobo titulá LEGENDADDY. E produkshon lo tin aksènt musikal rekoriendo henter su karera, ku ya kaba ta data 32 aña. Daddy Yankee pionero den e mundu di Reageaton a bin ta mantené su mes ‘fresh’ i den tòp di popularidat. E tin 11 aña sin saka un albùm. LEGENDADDY lo konta ku un gira, ku asombrosamente no ta inkluí su pais natal Puerto Rico (ainda). Artistanan den su género a subi instagram den fin di siman ultimo pa felisitá e legendario kantante i pa demostrá apresio i atmirashon.
Atmirashon.... E kantante puertorikeño Ramon Ayala, konosí mundialmente komo Daddy Yankee, a produsí 8 albùm den studio, 2 live. Den su karera di 32 aña e’la risibí 148 premio for di 484 nominashon. Di nan; 80 Billboard Latin Music Awards, 28 Latin Grammy Awards, 22 Latin American Music Awards, 15 Billboard Music Awards, 9 American Music Awards, i 4 Grammy Awards. E’la risibi 30 Billboard Latin Music Awards, 8 Billboard Music Awards, e mas tantu risibi pa kualke artista den historia, 6 Latin Grammy Awards, 4 Latin American Music Awards, i 3 American Music Awards. (Fuente: Wikipedia)


text:
Un aspecto cu ta central riba e website ta e parti ecologico. Esta con nos por biba un bida unda nos no ta malgasta, pero ta tene cuenta cu nos cada un por contribui na un miho medio ambiente pa nos isla, pero tambe pa nos planeta henter. Esaki nos por hasi, practicando e principio di e ‘3 R’, esta Re-usa, Re-cicla y Re-duci. Den e cuadra di e principio aki Comprondiendo Bida ta introduci su prome di un serie di workshop basa riba nos responsabilidad pa laga atras un mundo duradero pa e generacionnan cu ta sigi nos.
Mirando cu otro siman ta dia di mama a organisa un workshop cu e tema ‘Asesorio Recicla’. Den e workshop aki lo traha cu tecnicanan simpel unda e participantenan por sinja traha asesorio di material nobo combina cu material cu ta re-usa. Y asina ta crea cadena, armband y renchi orea cu ta unico. Niun hende tin mescos.
E workshop aki ta sirbi e ‘3 R’, pero ta tambe vitamina pa e alma y creatividad. Den un tempo cu nos ta mira hopi malesa cu ta relata na stress, ta bon pa nos tuma tempo pa bay bek na busca un poco mas trankilidad, creatividad y alegria den nos bida.
Tur esaki ta elementonan cu e participante ta encontra den e workshop. Banda di esaki sigur e lo contribui tambe na ‘reduci’ gastonan ora bo mes por traha bo asesorio of traha bo mes regalo ora di un fiesta. E workshop por ta un bunita regalo cu empresanan por regala e mamanan cu ta traha cerca nan. Tuma un atardi for di e schedule druk y pasa hunto na trabou den un otro ambiente.
Pa mas informacion por jama Ingrid Werleman, tel. 741 3300 of mail ingridwerleman@gmail.com of via contact di e website.


text:
EINDHOVEN, Hulanda - Un homber di 22 aña, a wordo gara diabierna na Eindhoven debi na cierto preparacionnan di un...Read more
DEN HAAG, Hulanda - Simiya di sesamo sin pela di Smaakt en Raw Organic Food, lo wordo saca inmediantamente for di...Read more
DEN HAAG, Hulanda - E aña aki lo bin 5 miyon Euro extra di subsidio pa kitamento di daknan di...Read more
Appeltjes van Oranje 2017 ta focus riba mucha cu ta lanta den situacion vulnerabel. Cu e tema ‘Mucha Fuerte’, Oranje...Read more
NIEUW-BUINEN, Hulanda - Un peuter di tres aña a wordo ataca pa cuater cacho cu a huy den e pueblo...Read more
E minister di Asuntonan Economico, Henk Kamp ta haci un bishita di trabou di dia 28 di Augustus te cu...Read more
DORDRECHT, Hulanda - Un Pokemon hunter a gara durante e anochi di diasabra pa diadomingo un ladron den sala di...Read more


text:
Internacional: E compania estatal di petroleo y gas na Venezuela PDVSA a informa e reinincio di produccion di gasoline di...Read more
Internacional: Nancy Pelosi kende ta e US house speaker, un posicion comparablel na nos presidente di parlamento. Pelosi su bishita...Read more
Internacional: Riba diamars e US treasury department a anuncia sancionan contra di Presidente Vladimir Putin su supuesto pareha nobo como...Read more
Internacional: Diahuebs trempan president mericano Joe Biden y presidente chines Xi Jinping a tene un combersacion basta largo pa loke...Read more
Internacional: Presidente Hanover a dicidi di paga tur heater y cambia pa awa friu so pa baña edificionan publico door...Read more
Internacional: Dos ruman muhe a keda encontra morto den nan apartament na sidney Australia bou circunstancia no comun luna pasa...Read more
Internacional: Mas cu 1000 vuelo di e aerolinea Lufthansa a keda cancela e siman aki door di manifiesto cu a...Read more
Internacional: Diamars pa 8:43 un temblor di 7.1 a keda registra riba e scala di richter mundialmente di un temblor...Read more
Internacional: Sakurajima cual ta situa na e isla Kyushu a explota diadomingo mainta trempan. Agencia meteorologico di Japon a anuncia...Read more
Internacional: Den un operation cu a termina tragicamente ora cu 14 mariniers Mexicano cu a asisti den e captura a...Read more
Internacional: Na Gran Britania a topa cu skelet di un dama di 58 aña den su apartamento despues di 2...Read more
Internacional: Presidente Mericano joe Biden ta den isolantion despues di a test positivo pa covid pa prome biaha riba diahuebs...Read more
Internacional: Cientos di mucha nan na Haiti ta buscando refugio na scol den e capital Port-au-Prince despues di a scapa...Read more
Internacional: Na april Sri Lanka ta declara nan mes bancarota y cu nan no por paga nan debe internacional di...Read more
Internacional: 3 homber a muri den 24 ora door di herida nan ricibi durante e festival di careda di toro...Read more
Internacional: Brazil ta moviendo den direccion di un eleccion alegre October venidero entre ex president Izquierdista Luiz Inacio Lula da...Read more
Internacional: Durante e bishita di Presidente Putin aya na Iran el probecha y reuni cu president Turco sr.Erdogan unda entre...Read more
Internacional: Un aña despues di e marcha di mas grandi contra gobierno den Cuba desde e revolucion na aña 1959...Read more
Internacional: Presidente Vladimir Putin a yega Iran diamars mainta pa un serie di reunion nan cu presidente Irani sr.Ebrahimi Raisin...Read more
Internacional: 2022 ta mustrando di ta un aña bruto pa invercionistanan di Bitcoin y demas cryptocurrencies. Aña a habri te...Read more


text:
Amplia bo negoshi
Comercio: Importacion
Departamento di Aduana di Aruba (DAA) tin e autoridad pa supervisa tur e mercancianan cu ta crusa frontera di nos pais via aire y lama. Tambe nan tin e responsabilidad social pa impone derecho di importacion y impuesto special y detene e productonan cu ta prohibi.
Contenido
- Tarifa di derecho di importacion (invoerrechten) pa productonan cu ta wordo importa
- Documentonan di importacion
- Rekisitonan di importacion
- Proceduranan di importacion
Tarifa di derecho di importacion (invoerrechten) pa productonan cu ta wordo importa
Segun e aduana di Aruba, e derecho di importacion ta wordo calcula manera lo siguiente:
‘cost + insurance + freight’. E balor medio di e derecho di importacion ta 12%. E derechonan di importacion pa productonan basico/ -productonan cu ta wordo considera como prome necesidad di bida ta entre 0% y 12%. Productonan di luho ta wordo cualifica den un tarifa mas halto di importacion. Aruba ta permiti entrada liber di impuesto pa materiaalnan curu (raw-material) pa industria cu sa procesa. Alcohol y bebidanan alcoholico, tabaco y productonan di dje y productonan di azeta mineral ta suheto na impuesto special.
Documentonan di importacion
Tur mercancia cu ta importa pa Aruba mester wordo declara cu un formulario di declaracion di aduana “Enig Document”. Ta recomendabel pa tuma contacto cu un agente di aduana local cu antipacion pa asina tur declaracion di aduana wordo yena corectamente.
Por tuma contacto cu Departamento di Aduana di Aruba (DAA)
L.G. Smith Boulevard #134
Oranjestad
Telefon: +297 523 8888
Website: https://www.douane.aw/
Email: info@douane.aw
Rekisitonan di importacion
1. Carni / Galiña
Agencianan cu ta ricibi, almacena y bende productonan importa mester ta registra na Camara di Comercio, cual ta un regulacion gubernamental. Carni y galiña solamente por wordo importa di matadero aproba door di Departamento di Agricultura di Merca (USDA) y Union Europeo (EU). Un declaracion di importacion mester wordo traha adelanta na Servicio Veterinario. E Servicio Veterinario ta revisa e siguiente documentonan:
- Certificado sanitario oficial di e pais di origen
- Factura, gastonan di transporte (bill of cargo)
- Tarifa di impuesto: 5% di e balor di aduana pa cu e carni
- Si ta cumpli cu e documentonan rekeri Servicio Veterinario lo otorga e licencia di importacion.
Tur carga di carni den bleki haci pa prome biaha mester wordo inspecciona door di Servicio Veterinario. Si e siguiente carga ta bin di e mes un proveedor, e no mester pasa via un keuringsplicht mas. E productonan di carni procesa cu ya e fecha a vence, por wordo confisca y destrui door di Servicio Veterinario. Cu cooperacion di importadornan, otro carninan cu ta daña of ta den un mal estado lo wordo entrega na autoridadnan pa nan wordo destrui.
Pa mas informacion, tuma contacto cu Servicio Veterinario.
Pa e siguiente productonan ta rekeri un permiso pa importacion di Departmento di Asunto Economico, Comercio y Industria:
- Aros
- Te
- Koffie (Powdered coffee)
- Cuminda di baby (cuminda pa baby/ formula pa baby)
- Lechi polvo
- Azeta pa cushina
- Lechi den bleki
- Sucu
- Batata
- Legumes (boonchi), incluso den air-tight packaging
- Carni, seco, salá of smoked, prepara of preserva den bleki of otro air-tight packaging (pakete seya)
- Pisca, frozen, prepara of preserva den bleki of other airtight packaging
- Berdura, frozen, prepara of preserva den bleki of otro airtight packaging
- Remedi
- Galiña, frozen y/ of chilled, henter of den pida
- Carni di baca, frozen y/ of chilled, den pida of parti
- Hariña di Maishi
Webo produci local ta e unico producto di alimentacion pa cual ta existi un proteccion di mercado. Esey kiermen cu ta proteha mercado di producccion di webo local.Sinembargo Departamento di Asunto Economico, Comercio y Industria ta duna dispensacion pa importa webo, ya cu produccion local no ta abastece e demanda pa webo. Mayoria cu kier importa webo ta entrega un peticion por escrito, pa asina obtene un dispensacion pa importa un cantidad di webo limita.
Departamento di Salud Publico ta exigi cu e prome carga di productonan cu por daña lihe (por ehemplo seafood etc.) ta acompaña pa un certificado di salud di e pais di origen, despues esaki lo no ta necesario tanten cu e ta bini di e mesun proveedor.
2. Inspeccion di Salud
Tur alimentonan (incluyendo importacion) destina pa e consumo humano mester ta saludabel y adecua pa e consumo humano. Alimentonan importa pa Aruba, semper mester ta di origenanan higienico y confiabel. Productonan cu ta wordo importa, semper mester tin e etiket adecua.
Mester tin e nomber di e producto, lista di ingrediente, cantidad di productonan, fecha di vencemento, instruccion pa warda, informacion di e importador, lugar di origen y e number di batch. Ta rekeri un certificado di salud pa e prome carga di alimentonan cu por daña liher (alimentonan potencialmente peligroso).
Alimentonan cu por daña liher/ peligroso, semper mester wordo warda y mantene pafo di e zona di peliger di temperatura. E zona di peliger di temperatura ta entre 5ºC (40ºF) y 60ºC (160ºF). Ora di importa productonan frozen, semper nan mester wordo manteni frozen na -18ºC (0ºF) of menos.
Pa productonan manera di pesca cu ta wordo importa den estado di NON-FROZEN, e metodo di transportacion y pa warda (store) e producto mester wordo menciona. Productonan cu ta wordo jama fresco, ta implica cu e alimento no ta procesa, ta den estado curu y no ta frozen of no a pasa den ningun forma di procesamento thermal of cualkier otro forma di conservacion.
3. Pesticida y otro contaminantenan
Tur pesticida mester wordo registra na Inspectie Geneesmiddelen na Departamento di Salud Publico. Asina mes cu Aruba no tin ningun regulacion di pesticida y otro contaminacionnan di producto den alimentacion.
4. Otro regulacionnan y rekisitonan
No ta necesario pa productonan wordo getest den un laboratorio.
Muestra/Sample di producto cu ta wordo manda via exprespost of pakketpost, ta solamente suheto di regulacionnan di importacion (derecho di aduana). E destinado ta responsabel pa e impuesto di e muestra- y pedido via post.
E exportado mester tene na cuenta cu e destinado ta bon informa y ta bai di acuerdo pa acepta e pedido pendiente, pa evita cu esaki lo wordo manda bek riba e costo di e exportado. Departamento di Salud Publico ta controla na waf of aeropuerto e mayorista/comerciante pa cualkier producto cu ta wordo considera un riesgo pa salud en general. No ta rekiri documentonan di certificacion di importacion.
5. Registracion di Marcanan y Servicio
Segun e Aruba Trademark Act, e derecho di uzo exclusivo di un marca, ta pertenece na esun cu a uza e dicho marca promer na Aruba. E derecho di uzo exclusivo ta extendi unicamente na e productonan of servicionan ey, pa cual dicho marca ta wordo uza ofa yega di wordo uza riba un fecha no antes cu e ultimo tres añanan.
E propietario di e marca cu ta solicita pa registracion di un marca promer tambe ta wordo considera como e promer usado di e marca y tin e derecho exclusivo di uzo, pero unicamente den e clasenan cu e marca ta registra.
Pa obtene e registro di un marca na Aruba, e solicitante mester presenta un peticion na Bureau. E marca comercial of e servicio mester ta apto pa distingui e productonan of servicionan di e otronan.
Registracion tambe ta duna derechonan exclusivo di uzo, pero segun e ley actual no ta significa necesariamente e prome uzo. Si e solicitante ta estableci pafo di Aruba, e mester scoge un domicilio na Aruba den e oficina di un agente di marcanan reconoci.
6. Agente di Patent
Segun articulo. 20 y 24 di e ley di Patent di Aruba, un agencia di patent ta e persona cu a pasa su examen di abogado di patent na Oficina di Propiedad Intelectual di Aruba y cu ta un residente permanente di Aruba. E ta autorisa pa haci servicio den e campo di e intermediacion den asuntonan di patent, incluso e registracion di patent na e Bureau Intelectueel Eigendom na nomber di titulo di e patent cu no ta domicilio di Aruba.
7. Mata y animalnan
Si bo ta importa mata, bo mester raporta e declaracion di importacion y e facturanan asocia cu esaki, mane e certificado sanitario, bill of cargo etc. na Departamento di Agricultura, Cria y Pesca (Santa Rosa). Santa Rosa lo revisa e documentonan y lo otorga e licencia di importacion si acaso e documentonan ta cumpli.
Prome cu importa/ of exporta animalnan bibo, mester informa prome y check tur posibilidadnan di antemano na Servicio Veterinario (vetservice@despa.gov.aw). Dependiendo di e caso Servicio Veterinario lo indica e posibilidadnan y e rekisitonan.
8. Remedi y vitamina
E importador/ agente/ mayorista mester obtene un licencia di importacion y mester wordo registra na Departamento di Salud Publico. E remedi/ vitamina mester wordo inspecciona door di Inspectie Volksgezondheid Aruba (IVA). E siguiente documentonan lo wordo revisa: factura original di e fabrica cu e nomber di e importado, number di registro y pais di origen (Bill of Lading).
9. Aparatonan di telecomunicacion
No ta rekeri un licencia pa importacion pa importa aparatonan di telecomunicacion manera:
- Telefon di cas, cu excepcion di telefon di cas wireless
- Modem, cu excepcion di wireless modem y fax machine
Aparatonan di telecomunicacion manera cordless phones, baby phones, wireless intercoms y wireless microphones ta uza e mesun banda di frecuencia cu e companianan di telecomunicacion local, esaki lo provoca interferencia den e sistema di telecomunicacion. Pa e motibo aki ta prohibi pa importa aparatonan di telecomunicacion cu tin e mes un frecuencianan cu e companianan di Aruba sa uza.
E frecuencianan cu actualmente ta wordo uza na Aruba ta:
- 690-800 MHz,
- 800-900 MHz,
- 900-1000 MHz,
- 1700-1800 MHz,
- 1800-1900 MHz,
- 1900-2100 MHz,
- 2100-2200 MHz,
Cordless phones ta wanta 2.4 GHz y 5.8 GHz frecuencia ta permiti.
Tene na cuenta cu algun aparatonan di telecomunicacion por wordo importa solamente cu licencia cu ta bin di Departamento di Asunto di Telecomunicacion.
Frecuencia uza door di Dect 6.0.
- 1880-1900 Mhz Europa
- 1920 -1930 Mhz Merca/ Canada
- 1900- 1920 Mhz China
- 1893-1906 Mhz Japan
- 1910-1930 Mhz Latino America
E aparatonan electronico cu ta wanta DECT 6.0 su frecuencianan ta interveni cu e sistema di telecomunicacion na Aruba.
Radiofrequencia (RFID) -tags y Frequency Blockers no ta permiti na Aruba.
Ta recomenda pa tuma contacto cu Department di Asunto di Telecomunicacion pa e aprobacion di cualkier aparato. E aprobacion aki ta gratis, sinembargo aprobacion escrito ta costa 300.00 florin.
10. Armanan (di Candela)
Pa por importa armanan di airsoft/ paintball mester un reglamento di arma y un stampia di polis. E importacion di arma di candela y municion/ ammunition ta prohibi, al menos si bo ta autorisa pa esaki.
Proceduranan di importacion
Aprobacion di aduana, ta wordo haci door di e importador of e agencia cu ta ricibi y cu ta registra na Camara di Comercio, pa por haci negoshi na Aruba. Documentonan di importacion manera factura y bill of lading, por ta na ingles. Sinembargo e declaracion di aduana, cu normalmente ta wordo atendi pa e agencia importador, semper mester ta den Hulandes (e lenguahe oficial di Aruba)
Unabes cu yega na e waf of aeropuerta di entrada y e carga ta aproba (sin habri), nan ta wordo manda na e importador. E duanero ta inspecciona e carga na e lugar, unda mas documento ta wordo presenta. E impuesto di importacion ta wordo paga directamente na Departamento di Aduana.


text:
Resultadonan di Beisbòl Liga Grandi ayera:
- Miami Marlins a derota Atlanta Braves ku skor di 7-3
Andrelton Simmons no a konektá hit den 4 turno na bate. Andrelton tin un promedio di .262
- Cincinnati Reds a gana Chicago Cubs ku skor di 7-4
- Los Angeles Angels a derota Oakland Athletics ku skor di 9-4
- New York Yankees a gana Boston Red Sox ku skor di 13-8
Didi Gregorius a konektá 2 hit for di kua 1 honron(8) den 4 turno na bate ku 1 base por bola, 3 kareda anotá i 1 empuha. Didi tin un promedio di .272. Didi ta batiendo .353 ku 4 honron i 25 kareda empuha den su ultimo 38 partidonan. Pa Boston, Xander Bogaerts a konektá 3 hit for di kua 1 honron(5) den 5 turno na bate ku 1 kareda anotá i 2 empuha. Xander tin un promedio di .319. Xander Bogaerts a uni su mes huntu ku Alex Rodriguez i Ken Giffrey Jr. komo e úniko peloteronan ku na un edat di 22 aña of ménos a bati durante tres luna konsekutivo pa un promedio di por lo mínimo .310. Xander a bati .312 den yüni, . 371 den yüli i .324 den ougùstùs
- Tampa Bay Rays a pèrdè di Baltimore Orioles ku skor di 7-6 den 11 entrada
Jonathan Schoop a konektá 1 honron(11) den 4 turno na bate ku 1 kareda anotá i 2 empuha. Jonathan tin un promedio di .290. Orioles tin un rèkert di 26-3 den partidonan ku Jonathan ta konektá honron
- Cleveland Indians a pèrdè di Toronto Blue Jays ku skor di 5-1
- Philadelphia Phillies a pèrdè di New York Mets ku skor di 9-4
- Chicago White Sox a pèrdè di Minnesota Twins ku skor di 3-0
- Detroit Tigers a pèrdè di Kansas City Royals ku skor di 12-1
- Pittsburgh Pirates a pèrdè di Milwaukee Brewers ku skor di 9-4
- Seattle Mariners a derota Houston Astros ku skor di 8-3
- Washington Nationals a gana St. Louis Cardinals ku skor di 4-3
- Arizona Diamondbacks a pèrdè di Colorado Rockies ku skor di 9-4
- San Francisco Giants a pèrdè di Los Angeles Dodgers ku skor di 2-1
Kenley Jansen no a picha den e partido aki
- Texas Rangers a derota San Diego Padres ku skor di 4-3 den 10 entrada
Partidónan di Liga Grandi pa awe:
- Chicago White Sox kontra Minnesota Twins
- Atlanta Braves kontra Washington Nationals
- Pittsburgh Pirates kontra Milwaukee Brewers
- Detroit Tigers kontra Kansas City Royals
- San Francisco Giants kontra Colorado Rockies
- Los Angeles Dodgers kontra San Diego Padres
Resúmen:
- E ekipo di Tokyo Yakult Swallows a informá ku otro siman Wladimir ‘Coco’ Balentien lo ta bek na Hapon. Akinan e pelotero lo sigui un programa di reabilitashon promé ku e regresá ku e ekipo di Swallows. E ekipo di Tokyo Yakult Swallows aktualmente ta empatá ku Hanshin Tigers na kabes di e tabla di posishon den Liga Sentral
Tripel A
- Roger Bernadina no a konektá hit den 3 turno na bate pa Albuquerque Isotopes. Roger tin un promedio di .282
- Sharlon Schoop a konektá 1 hit den 3 turno na bate ku 1 kareda anotá pa Norfolk Tides. Sharlon tin un promedio di .225
- Shawn Zarraga a konektá 2 hit den 4 turno na bate ku 2 kareda anotá pa Oklahoma City Dodgers. Shawn tin un promedio di .306. Ántayera den partido di Oklahoma City Dodgers ku a bai 19 entrada, Shawn a kècha tur 19 entrada
Klase A
- Chris Garia a konektá 1 tripel den 4 turno na bate ku 1 base por bola, 1 base roba i 2 kareda empuha pa High Desert Mavericks. Chris tin un promedio di .330
- Gianfranco Wawoe no a konektá hit den 3 turno na bate ku 1 base roba pa Clinton LumberKings. Gianfranco tin un promedio di .267
- Ademar Rifaela no a konektá hit den 5 turno na bate ku 1 kareda anotá pa Delmarva Shorebirds. Ademar tin un promedio di .258
- Sherman Lacrus a konektá 1 hit den 5 turno na bate ku 1 kareda anotá pa Spokane Indians. Sherman tin un promedio di .256
- Juremi Profar no a konektá hit den 3 turno na bate ku 1 base por bola pa Hickory Crawdads. Juremi tin un promedio di .283
- Jurickson Profar a konektá 1 hit den 3 turno na bate ku 1 base por bola pa Hickory Crawdads. Jurickson tin un promedio di .192
- Darren Seferina no a konektá hit den 3 turno na bate ku 2 base por bola i 3 kareda anotá pa Peoria Chiefs. Darren tin un promedio di .286
Liga Independiente
- Curt Smith no a konektá hit den 4 turno na bate pa Lincoln Saltdogs. Curt tin un promedio di .293


text:
Un otro persona cu a ricibi e reconocemente di Baluarte Deportivo pa Premio Excelencia den Deporte ta sra. Cecilia Balentin di Scherm Amateur Bond. Desde aña 2007 pa 2022 sra. Balentin tabata responsabel pa organisa e campeonatonan di ful aña pa e atletanan di esgrima na Aruba. Como tambe sra. Balentin a organisa e demostracionnan di e deporte di esgrima na scolnan basico di Aruba, IBISA San Nicolas y Centro Deportivo Betico Croes cu e meta di promove e deporte di esgrima y tambe recluta deportistanan nobo. Sra. Cecilia a fungi como entrenado di esgrima, unda a yuda train e muchanan, guia y siña nan e miho manera pa domina e deporte di esgrima. Y ta percura pa e administracion completo di Scherm Amateur Bond Aruba y prepara e documentonan necesario ora e atletanan tin cu biaha pa competi den exterior.
2014 Youth and Veterans Pan American Championships
Como parti di e directiva di Scherm Amateur Bond Aruba, sra. Balentin a yuda den e organisacion y tabata un piesa clave pa cu e realisacion di e campeonato Pan Americano Hubenil y Veterano 2014 na Aruba.
Premio Excelencia den Deporte y Minister Endy Croes ta felicita sra Cecilia Balentin cu reconocemento Baluarte Deportivo 2021 danki pe dedicacion amor y aporte den e deporte di esgrima.


text:
Archivo Nacional Aruba
Archivo Nacional Aruba (ANA) ta e departamento di Gobierno cu ta encarga pa warda, cuida y proteha e archivo di Gobierno cu tin un balor historico pa Aruba. Banda di e archivo di Gobierno, ANA tin tambe un coleccion di archivo di instancia- y of persona(nan) particular.
Den e coleccion di archivo na Archivo Nacional Aruba tin material original y autentico warda. E material ta documento, mapa, potret y material audio-visual cu hunto ta forma e ‘memoria nacional y herencia cultural’ di nos pais.
ANA
“Bo centro di documentacion y informacion”
“Bo coneccion cu nos historia”


text:
Fundacion Amigonan di Archivo
Fundacion Amigonan di Archivo (ADA) a wordo funda dia 30 di November 2005, cu e meta specifico di apoya e tareanan, actividadnan y promove mas conocimento di e departamento di Archivo Nacional Aruba.
Fundacion ADA tin como meta:
- organiza y apoya actividadnan promocional pa duna mas conocimento na Archivo Nacional Aruba como un centro di documentacion y informacion
- den forma material y immaterial sostene e trabounan y interes di archivo dor di adkiri subsidio y fondonan pa apoya y sostene exposicionan, workshops, lectura y otro evenementonan
- adkiri y financia compranan special pa asina enrikece e coleccion, actanan bieu y otro registronan pa promove e bista historico di nos pais riba tur tereno y pa haci y mantene esaki accessible
- pa promove y stimula investigacion, pa ordena e resultadonan di e investigacion y pa publica e fuentenan historico como resultado di e investigacion
- pa promove y stimula desaroyonan nobo riba tereno di archivo in general y en particular pa ofrece conseho riba guia y compra di material riba tereno di archivo y pa amplia e conocimento di e personal riba tereno di archivo y voluntarionan
Fundacion ADA ta yega su meta dor di:
- formanan legal, cu no ta contradici e meta di e Fundacion
- inicia, organisa of laga organisa actividadnan y projectonan pa stimula e maneho y uso di archivo
- forma directo of indirecto adkiri fondonan y material pa yega na e metanan stimula y locual cu tin relacion cu ne
- tene encuentronan informativo, publicacion di literatura, lecturanan, mustra film, video y dvd’s pa comparti conocimento adkiri di e archivo
- e uso optimal di e technologia di informacion y comunicacion
Statuut ADA
Directiva
Eric A. Koolman (Presidente)
Shakira S. Croes (Secretario)
Cherhen E.I. Ooft (Tesorero)
James A. Oduber (Miembro)
Candelaria P. Koolman (Miembro)
Maritsa P. Bremo (Miembro)
Edric C. Croes (Miembro)
Proyectonan
Lista di proyectonan di aña 2005 – 2017
Publicacion y material produci
Fundacion Amigonan di Archivo conhuntamente cu otro financiador(nan) a yuda co-financia diferente publicacion di ANA y produci diferente material exponiendo e coleccion di ANA.
- Aruba den temp’i guera (publicacion)
- Aruba den temp’i guera (corant)
- Aruba den temp’i guera (buki di docente)
- Aruba den temp’i guera (buki di alumno)
- Aruba den temp’i guera (tegel di recuerdo)
- Aruba den temp’i guera (tayo di recuerdo)
- Registro di esclavo (publicacion)
- 20 aña di ANA (tegel di recuerdo)
- Calender 2006 – Piscadonan di Aruba
- Calender 2007 – Curiosonan di Aruba
- Calender 2009 – Cunukeronan di Aruba
Contacto
Fundacion Amigonan di Archivo
P/a Archivo Nacional Aruba
Sabana Blanco 60
Oranjestad
Aruba
Tel: (+297) 583-4880
Fax: (+297) 583-9275
Email: fundacion.ada@gmail.com
Facebook: amigonan di archivo
Donacion
Banco: Banco di Caribe # 825 25 001
Nomber: Fundacion Amigonan di Archivo
(Swiftcode Bank: BDCCAWAW)


text:
Kralendijk – Minister Carola Schouten, enkargá ku Agrikultura, Naturalesa i Kalidat di Kuminda na Ulanda, huntu ku gezaghèber di Boneiru, a hasi apertura ofisina di e edifisio nobo di Dutch Caribbean Nature Alliance (DCNA). Esaki a tuma lugá durante bishita di trabou di Mineister Schouten na Boneiru. DCNA ta sumamente honrá ku e bishita spesial. A hasi uzo di e oportunidat pa boga pa partisipashon di tur seis isla ku ta forma parti di Reino Ulandes, na proyekto i plannan pa maneho di naturalesa den Karibe Ulandes. Yamada urgente pa apoyo na tur isla, ku ta pertenesé na Reino Ulandes konosé diferente habitá, manera ref di koral, mondi di palu di mangel, sierto tipo di vegetashon bou di awa, neblina tropikal, selva tropikal i kueba ku un grado sumamente haltu di biodiversidat i kantidat di sorto di mata i bestia. E habitat aki ta bou di preshon enorme. Preshon kousá pa hende, ku ta manifestá su mes den un eko sistema frágil i ku hopi espesie den peliger di ekstinshon. E organisashonnan pa maneho di naturalesa tin mester di mas sosten di gobièrnu lokal i di Ulanda, meskos ku sosten di Oropa, pa por protehá e naturalesa úniko di nos region. E sosten aki tin un grado di urgensia haltu, esaki a keda menshoná entre otro durante apertura ofisial di e edifisio nobo di DCNA. Despues ku a revelá e entrada di e ofisina, gezaghèber Rijna a dirigí algun palabra.
“Boneiru tin un naturalesa impreshonante. Ta importante pa DCNA sinta na mesa ku profeshonalnan pa yega na formanan stabil pa sigui protehá i stabilisá nos área di naturalesa,”tabata entre otro loke el a menshoná. Despues a dirigí palabra minister Schouten. El a ekspresá kon kontentu e ta di bishita na Boneiru. “Mi no ta na Boneiru pa solamente apertura di e edifisio nobo. Huntu ku DCNA nos a sinta i papia diferente tópiko, pa wak kiko ta e nesesidat i yuda den esaki. Tin kos riba papel i awor mester tuma akshon,” el a menshoná. Despues a pasa den e edifisio nobo, i a dirigí palabra direktor di DCNA Hellen van der Wal. Seguidamente i a ilustrá pa medio di grabashon di video gran parti di Boneiru spesialmente e parti di naturalesa. Na final di e parti ofisial a entrega regalo na algun persona entre nan Minister Schouten i e tambe a entrega regalo na van der Wal, direktor di DCNA.


text: Diabierna atardi a drenta informe di un accidente cu hende herida banda di Natural Bridge, mesora a dirigi tanto polis como ambulans na e sitio. Na yegada di e patruya a bin compronde cu e turistanan lo a bay haci un maniobra peligroso y a perde control y balans di e UTV y esaki a kentel bay den banda y bay cay den un bahada hopi stijl y a resulta herida. Na yegada di e ambulans a nota cu e 2 turistanan a resulta levemente herida pero mester ayudo di e equido di rescate di bomber pa asina saca e hendenan for di e bahada eynan y tresenan ariba. Na yegada di e bomberonan nan a logra trese e victimanan ariba y ambulans a transporta ambos victim pa hospital.


text:
ORANJESTAD – Diamars mainta Premier Evelyn Wever – Croes conhuntamente cu Minister di Transporte Integridad, Naturalesa, y Asuntonan di Adulto Mayor, Ursell Arends a reuni cu e ekipo di DOW riba e topico di e planta di purificacion di awa na Bubali / ‘Rioolwaterzuiveringsinstallatie’ (RWZI).
Manera ta conoci pa basta tempo caba, e planta di purificaciondi awa ta den un situacion dificil. Segun Prome Minister, DOW su presentacion a ilustra cu nan ta hopi bon prepara ribae aspecto tecnico y nan tin tur informacion. Locual cu falta ta pa percura pa yega na financiamento y escogencia di kico ta bay bira e solucion. Premier Wever – Croes a keda hopiimpresiona cu e presentacion cu a haya di DOW.
E aña aki tin 3.8 miyon florin aloca pa e mantencion urgentena e planta di Bubali.
E proyecto ta ehecuta pa 61% caba y ya 85% di e material ta na Aruba.
Dentro di poco lo presenta e plan cu solucion structural.
“Minister Ursell Arends ta e Minister di Gabinete WeverCroes II cu ta encarga pa busca un solucion pa RWZI. Conhuntamente cu DOW nan lo traha riba esaki y busca un solucion pa Aruba, Prome Minister a bisa”
Minister Arends na e ocasion a expresa bisando cu dentro di poco lo presenta e solucion structural pa e planta di purificacion di awa. “Nos sa cu tin hopi preocupacion cu tabiba den nos comunidad. Como e Minister encarga,conhuntamente cu DOW lo mester percura pa delinea e solucion y trece cambio pa e situacion aki den futuro”.
Minister Arends a accentua cu e situacion di e RWZI ta pone presion riba salubridad publico di nos hendenan, naturalesa y tambe riba Aruba su pilar economico cu ta turismo. “Pues, henter Aruba lo sali beneficia unabes cu tin un solucionstructural pa e planta di purificacion di awa”, Minister Arends a termina bisando.


text:
Den Haag/Amsterdam – Na Oosterpark Amsterdam a tuma lugar riba 1 di juli e conmemoracion nacional di e Abolicion di Slavitud dor di Hulanda na 1863 den e colonianan Surnam y Antianan Hulandes; e aña aki 159 aña pasa. Director a.i. di Arubahuis drs. Glenda Hernandez a pone un krans den nomber di Gobierno y pueblo di Aruba.
Tabata tin discursonan di minister pa Rechtsbescherming Franc Weerwind, burgemeester di Amsterdam Femke Halsema y Linda Nooitmeer, presidente di NiNsee cu ta e instituto cu ta organisa e conmemoracion. E aña aki ta 20 aña cu NiNsee a keda funda y cu e conmemoracion a unicia cu desvelo na 2002 di e “Slavernijmonument” cu ta un obra di e escultor Erwin de Vries.
Un invitado special e aña aki pa tene un discurso tabata presidente di De Nederlandse Bank – DNB – (Banco Central di Hulanda) Klaas Knot. Den su discurso sr. Knot a describi e rol di De Nederlandse Bank den slavitud y a epresa su disculpa pa e parti cu su organisacion tabata tin den slavitud. Na mes momento sr. Knot a menciona cu De Nederlandse Bank pa e proximo 10 añanan lo bin cu un Fondo cu mester financia proyectonan cu lo por yuda minimalisa e efectonan di sclavitud na decedientenan di esclavonan. Tan trata di proyectonan riba tereno di enseñansa, salubridad y conocemento. Tambe DNB lo hinca un suma completo pa proyectonan educativo, manera e Museo Nacional di Sclavitud y cu un centro di conocemento pa e m useo aki.
E intermezzo musical a keda brinda pa Nyassa Alberta cu ta interpreta e rol principal den e De Tina Turner Musical conhunto cu e koor di gospel ZO Gospel.
Despues di e discursonan tabata tin 1 minuut di silencio sigui pa e parti di ponemento di krans na e “Slavernijmonument”. Banda di sra. Hernandez, tambe a pone un krans entre otro presidente di Eerste Kamer Jan Anthonie Bruijn y presidente di Tweede Kamer Vera Bergkamp, Minister Franc Weerwind, Minister Plenipotenciario di Curaçao Carlson Manuel, Minister Plenipotenciario di St. Maarten Rene Violenus, embahador di Surnam Rajendre Khargi y embahador di Ghana Mohammed Habib Idris y burgemeester di Amsterdam Femke Halsema.
Nota pa redaccion: E potretnan ta di fotografo Pacao Núñez.


text:
Oranjestad-Minister Otmar Oduber ta lamenta e tipo di expresionnan baho y vil haci pa Sr. Dangui Oduber caminda ta papia awor di un supuesto Arubus –gate. Esaki refiriendo na e suceso di hacking cu a tuma lugar cu e cuenta bancario di Arubus.
E mandatario ta manda un conseho hopi directo pa Sr. Dangui Oduber, indicando cu e gate di mas grandi cu por por papia di dje, ta e crater cu tin den partido MEP. Cada bes cu scucha acusacionnan den direccion di miembronan di partido AVP, por mira cu esakinan ta wordo desenmascara y cu e realidad ta bin riba mesa. Pero, den e caso di Sr. Dangui Oduber ora e bira wak den direccion di su coleganan riba lista y mira e gate cu tabatin di traficacion di droga, unda a condena miembronan riba lista di partido MEP awe manera Sr. Farro. Ora bira wak gatenan cu tabatin den pasado pa corupcion pa loke ta trata falsificacion, unda Sr. Booshi Wever a wordo condena pa falsifica, esey ta e gatenan di falsificacion.
Ta trata tambe di gatenan di hit&run unda tabatin parlamentarionan, miembro di fraccion di MEP cu a wordo condena pasobra nan a bay laga hende herida atras, y a bin encontra dicho parlamentrio burachi den condicionnan cu normalmente bo lo no haya un hende cu ta carga un funcion di parlamentario , manera cu Sr. Robert Maduro a wordo haya den dje. Otro miembronan di Parlamento di fraccion di MEP, cu a wordo deteni pa polis, a bin encontra esaki patapata burachi, cu el a kere ta pitufo e ta wak y a core bay manera Sr. Junior Arends tempo e tabata forma parti di e fraccion di MEP y asina por sigui menciona mas di e gatenan aki. Esaki ta e gatenan cu Sr. Dangui Oduber mester bira wak, pues por considera esakianan e crater den su mes un partido, Minister Oduber a bisa.
Ta increibel con cada biaha Sr. Dangui Oduber ta purba acusa hendenan drechi den e comunidad aki, sabiendo cu loke e ta haciendo ta un dañamento di nomber di hendenan inocente den e comunidad aki, sin embargo tog ta scohe pa sigui haci esaki, e mandatario ta indica.


text:
E di 3 persona cu Federcion di Futbol Arubano (AVB) ta dirigi e Campeonato 2019/2020 di Division Honor na dje ta Mario “Mai” Figaroa. E tin un trayecto largo den futbol y e ta cu Deportivo Nacional pa 50 aña.
Mario Figaroa t’e yiu mayor di Alberto y Petroinali Figaroa. E ta casa cu e yiu mayor di Frans Figaroa, esta Mildred Figaroa pa 48 aña. Nan tin 2 yiu cu ta Lisa y Marc Figaroa y un nieta yama Nina. Pa 44 aña el a dedica na su trabou cu Elmar.
E ta un di e fundadonan di Deportivo Nacional, cual a keda funda dia 15 di maart 1970. For di momento cu a funda Deportivo Nacional, Mario t’e tesorero. Den su funcion Mai ta un persona hopi streng y corecto, pero masha poco e ta haci joke.
Na momeneto cu Mai a haci 60 aña, el a baha cu pensioen y a bira poco mas joker cu e trabou cu semper el a dedica na dje.
E ta un persona cu un tremendo memoria y semper ta corda tur su cosnan. Algo cu ta remarcabel ta cu Mai ta basta duro pa saca placa y mester tin un bon argumento pa por convence. Deportivo Nacional sigur no kier pa Mai bandona e filanan.
E ta un persona hopi aprecia y keri den e organisacion di Deportivo Nacional.


text:
Te awe ainda hopi ta comenta encuanto e retironan cu a tuma lugar na un manera inhumano di e grupo grandi di contractantnan cu ta traha pa Gobierno. Un decision tuma pa conseho di Minister (tur minister incluyendo nos Prome Minister) pero cu no a percura pa ehecucion profesional caminda ta tene cuenta cu derechonan di esnan envolvi. Tambe sigur a deha di percura pa por garantisa continuidad di trabounan necesario y di suma importancia pa e caha di pais Aruba y e servicio cu mester ser duna na nos pueblo.
Cerca mi ta surgi e pregunta cu si enberdad e decisionnan tuma ta esnan mas prudente. Ta cuminsa cu reduccion den cantidad di trahador cu gobierno tin den servicio pero na mes momento ta sigui cu proyectonan cu no ta necesario y sigur no lo trece alivio na e situacion di crisis cu nos pais ta aden. Mas dolor ainda ta cu ta corta tambe den proyectonan of gastonan cu ta garantisa cuido di calidad pa nos grandinan y muchanan special y tambe den formacion y educacion di nos muchanan.
Recientemente na un entiero mi a wordo acerca pa un cuidadano preocupa. E tawata di bishita na un di e casnan di anciano y por a scucha e trahadornan menciona na otro cu no tin e likido necesario mas pa haci heridanan di nos grandinan limpi y cu mester usa awa.
Tambe nos por a scucha un director di un cas di anciano cu Gobierno ta cortando alrededor di awg. 21.000,- pa luna riba nan budget, cual ta haci casi imposibel pa nan por ofrece cuido di calidad na nos grandinan.
E mesun grandinan cu a traha asina duro na progreso di nos pais y awor mester gosa di un bon y dushi bida. Ironia di bida ta cu e mesun Prome Minister cu ta laga tur e cosnan aki tuma lugar, te mesun minister cu ta pasa rond den e casnan di anciano parti sunchi y basket di fruta y buscuchi pa e grandinan. Ta ken nan ta tuma haci?
Durante e dianan nos dilanti mi lo sigui elabora mas ariba diferente decisionan cuestionabel cu Gobierno a tuma y ta implementa of lo bay implementa. Y con pueblo ta sigui ser engaña y manipula.


text:
Deporte
VOLIBOL A SIGUI KAYENTE AYERA DEN KLASE A
WILLEMSTAD – E Kampionato di Vòlibòl a kontinuá ayera nochi den Sala Errol Rooi ku weganan den klase A ku e siguiente resultado. Den e sekshon Femenino. Hurricane a zona un kampanaso ora nan a gana Shuatanari e aktual kampion nan ku skore di 2-1 un wega bon bringa ámbos banda . Hurricane a probechá bon di algun fayo den defensa di Shuata den di 3 set i a gana e wega dramátikamente ku parsial. 25-20,18-25 I 16-14.
This content is exclusive for members
Register or login to unlock this article
Deporte
Dia 8 di òktober próksimo: Roman Fury, ruman di Tyson lo Debutá…
Tyson Fury tin un ruman hòmber di 25 aña ku ta train huntu kuné, i ta kla pa debutá den bòkseo profeshonal.
Nòmber dje ruman di Tyson Fury ta Roman Fury ku ta bringa den e kategoria krusero.
Roman Fury lo debutá dia 8 di òktober próksimo.
Tyson Fury su ruman ta bisa ku Roman tin bon talento.
Roman mes ta bisa ku ta su deseo di bringa pa titulo.
“Mi ke bringa pa titulo”, asina Roman Fury a deklará.
Deporte
Dolores Aveiro, Mama di Cristiano: “Si Cristiano no bin, Cristianinho lo bin Sporting”…
E Mama di Cristiano Ronaldo su deseo ta pa su yu homber Cristiano regresa Portugal i hunga pa Sporting di Lisboa.
Dolores Veiro, e mama di Cristiano ta bisa ku si Cristiano no bin, Cristianinho ku ta su yu lo bin.
Segun Sra. Dolores su ñetu tambe ta un promesa i ku e lo por ta ku Sporting kualke dia.
Dolores a bisa ku Cristiano lo ke hunga te dia e tin 40 aña, i ku ta su deseo pa Cristiano bin Sporting prome ku e finalisa su karera.
Deporte
Dolores Aveiro, Mama di Cristiano: “Si Cristiano no bin, Cristianinho lo bin Sporting”…
E Mama di Cristiano Ronaldo su deseo ta pa su yu homber Cristiano regresa Portugal i hunga pa Sporting di Lisboa.
Dolores Veiro, e mama di Cristiano ta bisa ku si Cristiano no bin, Cristianinho ku ta su yu lo bin.
Segun Sra. Dolores su ñetu tambe ta un promesa i ku e lo por ta ku Sporting kualke dia.
Dolores a bisa ku Cristiano lo ke hunga te dia e tin 40 aña, i ku ta su deseo pa Cristiano bin Sporting prome ku e finalisa su karera.
Daily Nobo
A SALI NA KLA KU JERSON ROSALINA TA METÍ DEN MUCHU MAS KOS
GENARO THODÉ, MIEMBRO DI E GÈNG DI RUMANNAN YEUNG, KONDENÁ NA 4 AÑA DI KASTIGU DI PRIZON
KOLOMBIANO, ALAIN JOSEPH ORTEGA TINOCO TA BAI SERÁ PA A VIOLÁ MUCHA MUHÉ DI 12 AÑA (MENOR DI EDAT).
Gobiernu no tin fondo pa publiká pèrmit pa konstrukshon den korant
“IPKO Poppetje gezien, kastje dicht”
Parlamentonan di Kòrsou, Aruba i Sint Maarten a kobardiá ante Ulanda
Ta kiko parlamentarionan a bai hasi Ulanda anto?
A SALI NA KLA KU JERSON ROSALINA TA METÍ DEN MUCHU MAS KOS
Damitanan hóben lokal a gradua pa kurso di teknologia riba ‘digital literacy, web development and coding’
Sentensia den kaso inex….. Robo di 600 kilo di kokaina for di warda di polis un frakaso total
Trending
-
Lokal6 days ago
Parlamentonan di Kòrsou, Aruba i Sint Maarten a kobardiá ante Ulanda
-
Lokal6 days ago
Ta kiko parlamentarionan a bai hasi Ulanda anto?
-
Lokal3 days ago
A SALI NA KLA KU JERSON ROSALINA TA METÍ DEN MUCHU MAS KOS
-
Lokal6 days ago
Damitanan hóben lokal a gradua pa kurso di teknologia riba ‘digital literacy, web development and coding’
-
Lokal5 days ago
Sentensia den kaso inex….. Robo di 600 kilo di kokaina for di warda di polis un frakaso total
-
Lokal6 days ago
Kastigu di 12 luna presu pa Mama di 4 yu na Ulanda ku a kobra € 197.495,- ilegal
-
Lokal5 days ago
Colon ta e promé barku ku ta trese karga pa almasená na Bullenbaai
-
Lokal5 days ago
Kuminsa ku kouseband…… “Nos tur ban kunuku, planta i krese nos pais”


text:
Tur aña mas o menos 1.600 hoben di Kòrsou, Aruba, St. Maarten i Hulanda Karibense ta yega Hulanda tur entusiasmá pa kuminsá ku nan estudio. Lástimamente hopi studiante ta bin topa tur sorto di opstákulo anto p’esei nan no ta logra nan meta. Nationale ombudsman a investigá kua e opstákulonan ta ku e hobennan talentoso akí ta eksperensiá na Hulanda. Na hopi okashon, kos ta bai robes durante e preparashonnan kaba, anto una bes na Hulanda e studiantenan karibense akí ta topa opstákulo no solamente den kasonan práktiko manera bibienda, seguro di kuido i studio pero tambe riba e área kultural. Dosentenan i ko-studiantenan tin tiki atenshon pa e grupo spesífiko akí. Despues di nan estudio hopi biaha nan ta keda atras k’un debe di estudio problemátiko.
Nationale ombudsman, señor Reinier van Zutphen, ta hasi un yamada na gobièrnunan di Reino pa resolvé e problemanan ku studiantenan karibense ta enkontrá. “E hobennan akí ta di gran importansia pa futuro di e islanan. Ta importante pa nan estudio na Hulanda forma un base positivo pa un karera eksitoso sea na kas òf na Hulanda. Ta p’esei tin biaha nan mester di èkstra sosten. Instanshanan (di gobièrnu) no por presumí ku e hobennan akí ta kompletamente outosufisiente i ku nan sa kon e sosiedat kompliká hulandes akí ta funshoná.”
“Studia na Hulanda mester ta un eskoho konsiente pa hobennan karibense. No tur hende a nase pa esei. Pero esnan ku ke tuma e paso akí konsientemente, no mester haña nan mes ku tur tipo di blokeo durante esaki. Un bon preparashon na e islanan ta mashá importante pa esaki. Pa e motibu ei huntu ku e defensornan di pueblo di Kòrsou i Sint Maarten, mi ke papia ku e gobièrnunan di Reino pa prepará e studiantenan akí muchu mas mihó pa nan estudio i e komunidat hulandes.”
For di e estudio ‘Dolor di kabes di studiante karibense’ di Nationale ombudsman bou di 624 (èks) studiante di e parti karibense di Reino, a sali na kla ku hopi studiante ta topa diferente tipo di problema promé ku, durante i despues di nan estudio na Hulanda. Nan ta haña masha tiki guia den e proseso di skohe un estudio, nan no ta haña un BSN di antemano, nan no tin derecho riba seguro di kuido hulandes, anto nan no konosé e sistema di impuesto i ‘toeslagen’. Nan mester kustumbrá ku e kultura i sosiedat hulandes, anto hopi biaha nan ta akumulá debenan di estudio problemátiko.
P’esei Nationale ombudsman ta pidi gobièrnu, en espesial minister Van Engelshoven (OCW), sekretario di estado Knops (BZK) i nan koleganan riba e islanan, pa hasi tur loke ta den nan poder p’asina e fasenan promé ku, durante i despues di estudio, bira mas simpel posibel pa studiantenan karibense. Nan mester tuma e inisiativa pa kolaborá p’asina kita blokeonan práktiko, anto pa prepará studiantenan mihó i guia nan durante nan estudio na Hulanda. Reinier van Zutphen ta splika: “E ehèmpelnan ta doloroso. Si atendé debidamente ku e opstákulonan akí, por evitá ku futuro studiantenan karibense ta bin topa e mesun problemanan, anto nan por kuminsá eksitosamente na nan karera ku e estudio ku nan a sigui na Hulanda.”


text:
Jamie Lynn Spears a kibra su silencio pa papia di su ruman Britney Spears, y el a bisa cu aunke e ta stim’e, e relacion entre nan dos ta complica despues cu e cantante a haya su libertad. Den un entrevista pa e programa Good Morning America, e actriz di 30 aña a bisa: “E amor pa mi ruman t’ey 100 porciento. Mi ta stima mi ruman. Ami semper a stim’e y apoy’e y mi a haci e miho cu mi por p’e y e sa esey. Mi no sa dicon nos ta den e posicion aki actualmente”. E distanciamento entre nan dos a cuminsa ora Jamie Lynn a publica su buki ‘Things I Should Have Said’, unda cu e ta conta den detaye e situacion cu e Princess di Pop a biba den dje.
Sinembargo, e ta sigura: “Semper mi tabata e apoyo mas grandi di mi ruman, ora e tabata mester yudansa mi tabata t’ey eynan p’e. Mi a haci tur cos posibel pa sigura cu e tin tur e contactonan cu e tabata mester di dje, pa posiblemente sigui dilanti y caba e tutela aki y simplemente caba cu tur esaki pa nos famia”. Aunke e no a revela cua contacto el a duna Britney, el a opina cu si tur esaki a provoca tanto discordia entre nan dos “dicon continua?”. Britney su ruman ta agrega: “Si e tabata kier papia cu otro hende, awel mi lo yude. Ami tabata prepara esey”. E ta sigui; “Incluso mi a papia cu su team legal anteriormente, y esey no a termina bon den mi fabor”.
Ora el a wordo puntra si e tabata na fabor of no di e voogd di su tata, y e manera cu e tabata manda riba su ruman, el a responde: “E no tabata un cuestion si mi ta di acuerdo cu e tutela. Tur hende tin un stem, y e mester wordo scucha”.


text:
Westpunt – Diabierna den careda di 9’or di anochi a sosode un accidente serio cu hende herida y tambe bastante daño material ariba caminda di Westpunt.
Chauffeur di un Jeep Wrangler geel tabata bayendo direccion zuid, pa un of otro motibo a baha caminda dal contra un Honda Civic cu tabata staciona dilanti di un cas, e impacto fuerte a pone cu e Wrangler a bolter y a dal contra un palo di luz.
E chauffeur tabata herida, cu un kap grandi na cabes y tambe a keda pega den e auto.
Mesora a pidi pa presencia di polis, Materiaalwagen di brandweer y tambe ambulance cu urgencia.
Na yegada e personal di brandweer mesora a cuminsa traha pa libera e victima. Mientras ambulance a cuminsa trat’e na e sitio mes, unabes cu bomberonan a logra liber’e Paramediconan a tume over y sali direccion Hospitaal cu urgencia.
Varios unidad di polis tabata na e sitio pa asina cera e caminda y desvia e trafico.
Ambos auto a haya basta daño materiaal, tambe a pidi pa presencia di Elmar pa controla e palo di luz cu a sufri daño.


text:
Recien nos por a tuma nota den medionan di comunicacion cu banco central di Corsow y Sint Maarten a wordo afecta pa un “cyber attack”. Na Aruba tambe nos a wordo confronta cu algo similar na Hospital. E consecuencia di e fenomeno aki ta sumamente gandi pa un pais. Un “cyber attack” riba un departamento vital por desbalansa un pais y cu consecuencianan financiero grandi. Importancia di un ICT sigur y “safe” ta mas bisto cu nunca mirando e vision di Gabinete Wever-Croes pa loke ta E-government, desaroyo economico y e dependencia di departamentonan vital riba ICT.
NATIONAL CYBER SECURITY TASKFORCEMirando e experticio necesario pa por combati y preveni e tipo di criminalidad aki a instala un “task force”. E “task force” aki ta consisti di sector publico y priva. E meta principal ta pa crea seguridad digital na Aruba y yega na un plan nacional pa “cyber security”. Esaki ta ensera tambe un structura defini con ta actua na momento cu tin un “cyber attack”. Esaki a conduci cu ya caba tin un “letter of intent” firma riba e tereno aki entre Gobierno y stakeholders den sector semi-publico.
PLAN NACIONAL CYBER SECURITYUn plan nacional lo stimula colaboracion entre sector priva y sector publico pa asina haci Aruba mas resiliente contra e fenomeno aki. Ambos partido tin interes pa cu esaki caminda seguridad nacional y interesnan economico por wordo atacha si nos no ta resiliente.
E temporada nos dilanti ta importante pa duna prioridad na formula e plan nacional y percura pa su ehecucion. Asina por sigui fortifica “cyber security” na Aruba, concientisa empleadonan di e sector vital riba “safe use” di ICT, y crea un base huridico pa colaboracion entre e dos sectornan.
PA CONCLUIPa garantisa atencion continuo pa e fenomeno aki, un fenomeno cu por cierto ta keda desaroya su mes continuamente, mester cuminsa pensa den direcion di un conseho nacional pa “cyber security”. Tin organisacionnan internacional cu por facilita esaki. Manera entre otro e “Global Forum on Cyber Expertise” cu por asisti den curso y educacion pa haya e experticio necesario y yuda crea structuranan resiliente contra e fenomeno aki.
Pero tambe por percura pa colaboracion cu e “National Cyber Security Centrum” di Hulanda cu ta resorta bou di e Ministerio di Husticia Hulandes, kende tin entre otro e tarea pa duna consehonan den Reino riba e tereno aki.
Saludos,
Rocco Tjon: Inverti den “cyber security” no ta un luho, pero un necesidad.
Recien nos por a tuma nota den medionan di comunicacion cu banco central di Corsow y Sint Maarten a wordo afecta pa un “cyber attack”. Na Aruba tambe nos a wordo confronta cu algo similar na Hospital. E consecuencia di e fenomeno aki ta sumamente gandi pa un pais. Un “cyber attack” riba un departamento vital por desbalansa un pais y cu consecuencianan financiero grandi. Importancia di un ICT sigur y “safe” ta mas bisto cu nunca mirando e vision di Gabinete Wever-Croes pa loke ta E-government, desaroyo economico y e dependencia di departamentonan vital riba ICT.


text:
Resultadonan di Beisbòl Liga Grandi ayera:
- Liga Amerikano a derota Liga Nashonal ku skor di 6-3
Partidónan di Liga Grandi pa awe:
- No tin partido awe
Resúmen:
Klase A
- Ademar Rifaela a konektá 2 hit den 4 turno na bate ku 2 base por bola, 3 kareda anota i 1 kareda empuha pa Delmarva Shorebirds. Ademar tin un promedio di .240
- Juremi Profar a konektá 2 hit den 4 turno na bate ku 2 kareda anotá ku 1 base roba pa Hickory Crawdads. Juremi tin un promedio di .255
Liga di Nobato
- Nelmerson Angela ku a firma resientemente ku New York Mets a hasi su debut den beisbòl profeshonal ayera pichando pa DSL Mets den e Liga di Nobato na Republika Dominikana. Nelmerson mester a drenta di relevo i mester a karga ku e derota despues di picha 1 entrada permitiendo 1 kareda riba 1 hit i 2 base por bola miéntras ku e la poncha 2 batido
- Sander Boeldak a konektá 1 hit den 5 turno na bate ku 1 kareda empuha pa DSL Braves. Sander tin un promedio di .253
- Ildion Martina no a konektá hit den 2 turno na bate ku 1 kareda empuha pa DSL Braves. Ildion tin un promedio di .069
- Raysheandall Michel a konektá 2 hit den 4 turno na bate ku 1 base por bola i 1 kareda empuha pa DSL Braves. Raysheandall tin un promedio di .333
- Jerson Dometilia no a konektá hit den 1 turno na bate pa DSL Dodgers. Jerson tin un promedio di .281
- Rochendrick Alexander no a konektá hit den 1 turno na bate pa DSL Orioles. Rochendrick tin un promedio di .151
- Rachid Engelhardt a konektá 1 hit den 3 turno na bate ku 1 kareda anotá i 1 base roba. Rachid tin un promedio di .250
- Alexander Rodriguez a konektá 1 hit den 4 turno na bate ku 1 base por bola i 1 kareda empuha. Alexander tin un promedio di .290
- Wendell Floranus a picha 2 entrada i 2 tersio, permitiendo 1 kareda riba 3 hit i 1 base por bola, miéntras ku e la poncha 2 pa GCL Orioles. Wendell tin un rèkert di 0-1 i un efektividat di 3.72 den 6 aparishon


text:
Abo tin e garantia di tin e siguridat di e salbashon di bo alma? Bo tin sigur ku bo tin e garantia ku bo lo yega te sierto edat i ku ta ku e edat ei bo ta bai fayesé?
Nos ta hasi tur nos nesesidat òf responsabilidatnan diario ku nos ta lubidá riba loke ta mas importante: nos alma.
Nos alma si ta eterno i ta nos mes ta disidí unda nos alma lo pasa eternamente. Maske ku tin hende ku ta pensa òf bisa ku ta shelu so ta eksistí i ku tur hende ta destiná pa bai shelu, esei no ta bèrdat, pues Dios i malu ta eksistí.
Kemen, si bo skohe malu, bo’n por ta ku Dios! I si bo skohe Dios, bo no por ta ku malu!
P’esei, ken ta bo Dios?
E pueblo di Isreal i nos tambe awendia a mira hopi gloria di Dios. Niun persona den religion òf kreensianan ku ta sirbi diosnan falsu no ta kambia nan dios, i dikon abo si ta kambia bo Dios? Bo ta kambi’E pa bo mama òf tata, por ta pa bo yu, pa bo trabou, pa bo kasá, pa un familiar, pa sèn. Sinseramente, ken bo a hasi e dios di bo bida? ken bo tin na promé lugá?
“I a sosodé ku despues di un tempu e roi a seka, pasobra awaseru no a kai na e tera. 8. E ora ei e palabra di SEÑOR a yega na djé, bisando: ‘Lanta, bai Sarepta, ku ta pertenesé na Sidon, i keda ayanan; mira, ayanan Mi a duna un biuda òrdu pa dunabo di kome.’ Asina el a lanta i a bai Sarepta, i ora ku el a yega na porta di e stat, mira, tabatin un biuda einan ta piki palu; i el a yam’é i a bisa: ‘Pa fabor, buska poko awa den un butishi pa mi, pa mi bebe.’ I ora ku e tabata bai kohe esaki, el a yam’é i a bisa: ‘Pa fabor, trese pida pan pa mi den bo man.’ Ma el a bisa: ‘Manera SEÑOR bo Dios ta biba, mi no tin pan, solamente un man di hariña den e kòmchi i un tiki zeta den e butishi; i mira, mi ta piki algun pida palu pa mi bai paden i prepar’é pa mi ku mi yu hòmber, pa nos kom’é i muri.’ E ora ei Elias a bis’é: ‘No tene miedu; bai, hasi manera bo a bisa, ma traha un pan buskuchi chikitu for di djé pa mi promé, i tres’é pa mi; i despues bo por traha un pa bo mes i pa bo yu hòmber. Pasobra asina e SEÑOR Dios di Israel ta bisa: ‘E kòmchi di hariña lo no bira bashí, ni e butishi di zeta lo no bira bashí, te dia ku SEÑOR manda awaseru riba e superfisio di tera.” Asina el a bai i a hasi konforme e palabra di Elias; i é ku Elias i e hendenan di su kas a kome pa hopi dia. E kòmchi di hariña no a bira bashí ni e butishi di zeta no a bira bashí, konforme e palabra di SEÑOR ku El a papia pa medio di Elias.” 1 Reinan 17:7-15.
E biuda aki tabata tin su yu na promé lugá i Elias a bis’é e palabranan sitá ariba; pero e no a bis’é esaki pasó e tabata tin hamber òf pasó e tabata golos, pero sí pa e biuda sá ku na promé lugá no ta su yu e mester tin, sino Dios.
Nos ta den nos Hoguera Santu di Isreal, ku ta bai ta na e Seru Karmel na Isreal. Kada persona ta bai tin e oportunidat di yega serka Dios ku su fe i demostrá Dios ku ta E ta nos Dios i E ta na promé lugá den nos bida.
Yega i subi altar i kue bo envelòp ku e blachi di petishon i skibi e sekura ku bo ke pa Dios kaba, loke bo ke pa Dios kambia, e milager ku bo ke pa sosodé den bo bida! Pone bo mihó entrega i mi tin sigur ku Dios lo mira bo sekura i lo laga riunan di Awa Bibu i dushi basha ofer!


text:
WILLEMSTAD — Djadumingu 5 di mart último klup di atletismo Trupial – Auto City a regresá for di Puerto Rico ku vários medaya. Ku un delegashon di 17 atleta di 6 pa 13 aña nan a gana 12 medaya di oro, 8 di plata i 5 di bròns. Ku esaki e delegashon a sali na di dos lugá komo ekipo i a gana un bunita Trofeo.
Na aeropuerto e delegashon a wòrdu risibí pa presidente di klup Trupial – Auto City, Ruthsel Martina, 2e sekretaria i vários mayor i famia di e atletanan. Tabata un momento di alegria ora e atletanan infantil a sali for di e porta di yegada. Pa vários di e atleta nan aki ta pa promé bia nan a bai un kompetensia internashonal.
Delegado Aishel Florentina tabatin bon palabra pa ku kompensashon di e atletanan. Tur mayor ku a bia ku e delegashon a duna un bon man i e ekipo di Cupey Track a trata nan hopi bon. Coach Sheldon Drummond tabatin palabra di elogio pa e atletanan ku a hasi nan bèst mei mei di e atletanan di Puerto Rico.
Tabatin 15 ekipo di Puerto Rico, 1 di St. Croix i 1 di Kòrsou pa un total di 17 ekipo ku a partisipá na e kompetensia aki. Direktiva, i mayornan ta felisitá e ateistanan aki i ta spera ku nan lo sigui ku mis un ánimo den nan deporte stima, atletismo.


text:
Aruba ta forma parti di un reino. Cada reino tin su rey of reina na mando y un ‘famia real.’ Mescos cu na mayoria di pais cu un monarkia, cu tempo e hefe di e monarkia Hulandes a perde su funcion como un soberano y awendia ta sirbi mas bien un funcion ceremonial. Segun e grondwet y statuut di Reino Hulandes, ta e rey ta hefe di gobierno di reino, pero den practica esaki ta e minister president di Hulanda.
Kico ta un cas real?
Den su esencia, un cas real, ta basa riba e concepto cu cierto famianan, pa medio di nan lineahe, tin derecho di ta hefe absoluto di un of mas teritorio. E lineahe tabata wordo mira como superior, y p’esey pa siglos, reynan y prinsnan mester a casa cu otro prinses of muhe cu tambe tin sanger real of cu nan famia tin un titulo di "noble".
Pa keda na poder y expande influencia, de bes en cuando un monarca por a expresa su gratitud door di regala un bon sirbiente un titulo di "noble" di por ehempel Marquis, Baron, Condado etc. y varios teritorio pa e maneha. Di e forma aki e grupo di famianan real y noble por a sigui crece, na mes momento creando dos clase di persona: clase noble y e masa.
Tambe ta posibel pa un persona tin varios titulo di diferente gradacion. Un ehempel di practica; Rey Willem-Alexander su nomber completo ta lo siguiente: Willem-Alexander Claus George Ferdinand van Oranje-Nassau caminda cu e fam 'van Oranje-Nassau' ta referi na su dinastia.
Y su titulonan ta:
- Prins der Nederlanden (esaki ta cay afo tanten cu e ta Rey)
- Prins van Oranje-Nassau.
- Jonkheer van Amsberg.
- Koning der Nederlanden
- Markies van Veere en Vlissingen
- Graaf van Katzenelnbogen, Vianden, Diez, Spiegelberg, Buren, Leerdam en Culemborg
- Burggraaf van Antwerpen
- Baron van Breda, Diest, Beilstein, de stad Grave, het Land van Cuijk, IJsselstein, Cranendonck, Eindhoven, Liesveld, Herstal, Waasten, Arlay en Nozeroy
- Vrijheer van Ameland
- Heer van Borculo, Bredevoort, Lichtenvoorde, Loo, Geertruidenberg, Klundert, Zevenbergen, Hooge en Lage Zwaluwe, Naaldwijk, Polanen, Sint-Maartensdijk, Soest, Baarn, Ter Eem, Willemstad, Steenbergen, Montfort, St. Vith, Bütgenbach, Niervaart, Dasburg, Turnhout, Besançon.
Coincidencia?
Maxima Zorreguieta tambe tin lineahe di "noble" y hasta tin un ancestro en comun cu Willem-Alexander; e "noble" Aleman Pieter Halbach (1634-1886). Halbach su yiu Gaspar (1673-1723) ta ancestro di Matilde Halbach (1823-1848) cu ta wela di Prins Bernard. Similarmente, un otro yiu, Pieter Halbach (1668-1753) ta ancestro di Pablo Halbach, kende ta welo di Maxima Bonorino cu ta bisabuela di Maxima Zorreguieta.
Ta asina cu ora e famia Halbach a yega Argentina, nan a mezcla cu e famia "noble" Spaño Bonorino Gonzalez Islas y Ladron de Guevara. E famia Zorreguieta ta "noble" di Pais Basco (Spaña) y a yega Argentina na 1777.
E concepto di un rey of reina cu ta hefe absoluto di su teritorio ta uno cu den practica casi no ta existi mas, cu excepcion di por ehempel Vaticano, Brunei, eSwatini (Swaziland), Saudi Arabia y Oman y den cierto aspecto United Arab Emirates (UAE) cu ta mas bien un federacion consistiendo di shete monarkia absoluto.
Rond mundo famianan real a perde nan poder y awo ta mastanto "celebridad." Nan ta fungi como embahador, nan ta participa den mision di comercio y pa mayoria di ciudadano nan ta fungi como un factor cu ta trece union y fortifica e identidad Hulandes.
Sea ta pa motibo di custumber y tradicion, pa un sentido di escape di bida diario, of pa e status di "celebridad" cu nan tin, mayoria di hende na Hulanda ta gusta e idea di tin un cas real y un monarca. Segun e Koningsdagenquete 2019, 68% di Hulandesnan (na Hulanda) ta sostene e monarkia sea den su forma actual of den un forma mas ceremonial y solamente 13% kier elimina e monarkia y reemplasa esaki cu un republica.
Prome cu Willem Alexander a bira rey na 2013, Reino Hulandes nunca a celebra un Dia di 'Rey.' E celebracion aki semper tabata honra monarcanan femenino. Lesa siguientemente un tiki mas di e historia di e dia aki:
Prinsessedag
E historia di e celebracion aki ta bay bek na final di siglo 19. Riba 31 augustus 1885, a celebra ‘Prinsessedag’ pa prome biaha na Utrecht. Prinsessedag a wordo organisa pa celebra e di cinco cumpleaño di prinses Wilhelmina. E celebracion aki tawata iniciativa di un corant local na Utrecht. A organisa esaki cu intencion di fortifica Hulanda su identidad nacional.
Prome cu Prinsessedag ya tawata tin actividad pa celebra e cumpleaño di Wilhelmina, pero esaki tawata prome biaha cu a categorisa tur actividad bou di e mesun nomber di Prinsessedag.
Ora cu rey Willem III a fayece na november di 1890 na edad di 73 aña, su sucesor prinses Wilhelmina, cu apenas 10 aña, automaticamente a bira reina di Reino Hulandes. Pues e aña siguiente, na 1891, embes di celebra Prinsessedag, a cuminsa celebra Koninginnedag.
Tin cu bisa si, cu oficialmente, Wilhelmina cu su edad hoben di 10 aña no por a wordo corona. Pues su mama, prinses Emma, a fungi como regente te ora cu Wilhelmina a yega e edad di 18 aña.
Riba 4 di september 1948, despues di casi 58 aña como reina, Wilhelmina a abdica su trono. Na e momento ey, su yiu muhe, prinses Juliana, a asumi e cargo di reina. Mirando cu cumpleaño di Juliana tawata 30 di april, a dicidi di hala e celebracion anual pa e dia aki. Pues desde 1949 Koninginnedag a wordo celebra riba 30 di april na luga di 31 di augustus. Beatrix su cumpleaño ta 31 di januari. Pero ora cu prinses Beatrix a wordo corona como reina na 1980, el a dicidi di mantene e fecha di 30 di april como Koninginnedag.
Willem-Alexander
Na aña 2013, yiu homber di Beatrix, Willem-Alexander a asumi e posicion di rey di Reino Hulandes. Tumando na cuenta cu Willem-Alexander ta masculino, a dicidi di cambia e nomber di e festividad pa Koningsdag. Tambe a dicidi pa cambia e fecha, di 30 di april pa e fecha di cumpleaño di Willem- Alexander, cual ta 27 di april. Na 2014, e prome Koningsdag a wordo celebra den Reino Hulandes.


text:
Jandoret- Den oranan di anochi polis mester a risibí informashon di un kaso di atrako ku a tuma lugá na Holiday Bar Restorant na Kaminda Amado Romer unda e famia chines mester ta biba.
Ta trata di 5 tipo ku mester a kibra e kandal di e negoshi drenta den esaki. Nan a bati na e porta di e kas i aki un di e habitantenan mester a bai habri sin sa kiko tabata pasando. Na e momentu ei nan a logra di drenta den e kas unda e famia asiátiko ta biba. Momentu ku nan a drenta den e kas nan a mara un di e personanan na man i pia. Un di e tiponan tabatin arma di kandela den su poder. Bou di menasa di esaki nan mester a logra di kometé e atrako unda a bai ku plaka, boternan di bibida, sigaria i algun artíkulo mas. Despues di nan akto nan mester a logra di sali parti patras di e negoshi i hui bai den un kaminda smal. E famia a keda basta spanta despues di e kaso di atrako. Atrako tim ta kontinuá ku investigashon den e kaso.


text:
Lotto ta impacta su hungadornan for di premio chikito te cu premio miyonario
ORANJESTAD, Aruba – Lotto ta keto bay cumpliendo cu pueblo di Aruba cu diferente wega nobo y inovativo, partiendo hopi premio y haciendo mas hungador feliz. Tur esey mientras ta sigui contribui mas y mas na nos deporte y pais Aruba.
Durante 2012 – 2020, Lotto a paga mas di 200 miyon florin napremio entre su hungadornan cu a gana cu e weganan di Lotto. Creando ganadornan for di premio chikito te cu premionan miyonarionan riba nos isla tur aña, mas y mas ainda, ta haci Lotto hopi orguyoso, contento y cu gana pa por sigui cambia bida di nos hungadornan.
Awendia, nos a cuminsa conoce mas y mas miyonario tur aña danki na Lotto, e Loteria di Aruba, cu e weganan di jackpot manera Lotto 5 cu ta hunga tur diaranson y diasabra. Mini Mega y Mega Plus cu ta hunga ariba diamars y diabierna.
Ora bo bishita nos oficina pa cobra bo premio, esaki ta wordo procesa y transferi mesora na bo cuenta di banco riba e mesundia. Lotto ta orguyoso di por sigui sirbi pueblo di Aruba cu sorteonan transparente, controla por medio di representantenan di gobierno.
Lotto, e loteria di Aruba tin diferente wega manera; Catochi, Big 4, 1-OFF, Zodiac, Lucky 3 y Multi-X, Wega di Number Korsou, Lotto di Dia, Lotto 5, Mini Mega cu su Mega Plus y e diferente weganan di Raspa y Gana. Cumprando Lotto bo ta contribui na deporte riba nos isla.
E meta di e fundacion ta pa organisa loteria, cambia bida di su hungadonan y na mes momento inverti den deporte local pa medio di donacion mensual na Stichting Sportsubsidie Aruba.


text:
Pronóstiko di tempu pa Kòrsou i bisindario bálido te djárason mainta 06:00 o.l., 17 di ougùstùs 2022.
Pronóstiko
Pronóstiko di tempu pa Kòrsou i bisindario bálido te djárason mainta 06:00 o.l., 17 di ougùstùs 2022.
Kompilá: djamars 16 di ougùstùs 2022, 05:00 o.l. (09:00 UTC).
Tempu: Shelu lo varia entre leve i parsialmente nublá i lo keda generalmente seku.
Temperatura máksimo lo alkansá 33ºC i temperatura mínimo 27ºC.
Solo ta sali 06:25 i ta baha 18:55 o.l.
Bientu: For di ost i moderá; forsa 4 te 5 (20 te 39 km/ora, 11 te 21 nudo). Ráfaga, de bes en kuando fuerte; forsa 6 (40 te 50 km/ora, 22 te 27 nudo).
Situashon general: Durante di awe kondishon atmosfériko lo keda hopi stabil i lo stroba kualke formashon di nubia signifikante. Durante mañan mainta temporalmente nubia por oumentá den nos region i trese algu di áwaseru riba e teritorio lokal. Tambe bientu lo ta un poko mas fuerte awe sigun e diferensia di preshon entre Atlántiko i region tropikal oumentá.
Kondishon di laman: Moderá ku altura di olanan entre 1 i 1.5 meter (2 pa 5 pia).
Sistemanan tropikal signifikante: Ningun.
Fenómeno spesial: Ningun.
Perspektiva te djaweps mainta: Parsialmente nublá i durante mainta temporalmente hopi nublá i awa por kai brevemente riba partinan di Kòrsou.
Meteorólogo: Correa.


text:
Guera na Kòrsou ku historia di Segundo Guera Mundial na Kòrsou
Ekshibishon
• Abo tabata enbolbí den Segundo Guera Mundial di un òf otro manera?
• Bo konosé u persona ku tabata enbolbí den Segundo Guera Mundial i ke trese nos den kontakto kuné?
• Podisé bo tin un opheto òf informashon tokante Segundo Guera Mundial ku bo ke kompartí ku nos?
Pa por konta e historia kompleto, nos mester di bo yudansa. Nos ta buskando opheto, historia i boluntario.
Pa mas informashon bishita nos página riba Facebook: Guera na Kòrsou
Por tuma kontakto ku nos na telefon 4621933 / 4621934/ 521 50 54 i puntra pa Marlon Reina
Banda di NAAM, Grupo di trabou Guera na Kòrsou?! ta konsistí di iInisiadónan Fanny Alberto, Michèle Russel- Capriles i Richeline Martina- Joe, Fundashon Battle Station Blaauw, Force Curaçao 1942, Archivo Nashonal i Vrienden van het Nationaal Archief.


text:
Mahestuoso Ceremonia di Apertura di e Weganan Panamericano LIMA 2019
Diabierna anochi den e Estadio Nacional di Peru, e fiesta deportivo di e continente America a keda oficialmente inaugura cu e di 18 edicion di e Weganan Panamericano celebra na e ciudad di Lima, Peru. Presente por a mira e Prome mandatario di Peru, Martin Vizcarra como tambe presidente Thomas Bach di Comite Olimpico Internacional y presidente Nevin Illic di Panam Sports.
A habri e ceremonia unda a hisa e bandera y a toka e himno di e pais anfitrion, Peru. Despues a sigui cu diferente show tipico di e historia impresionante di e pais, un show colorido, hopi bunita hinka den otro cu un coreografia di baile simplemente spectacular.
A sigui cu e desfile di tur e paisnan participando na e Weganan Panamericano LIMA 2019 cu e pais di Argentina como e prome nan pa marcha y drenta e stadion nacional. E delegacion di Aruba cu nos abanderado, e medayista di Oro di e Weganan CAC Barranquilla 2018, e atleta di Vela, Mack van den Eerenbeemt a marcha como pais number tres. E delegacion di Aruba a bisti un outfit deportivo cu e colornan tradicional simbolisando e colornan di nos bandera. Mas cu claro manera tradicion y bou grito y aplauso, e pais anfitrion Peru a drenta como e ultimonan den e stadion cu delegacion enorme.
A hisa e bandera di Panam Sports y Comite Olimpico Internacional pa despues scucha e discurso di dignitarionan di e Comision Organisador, Panam Sports y di e pais Peru cu presidente Viscarra habriendo oficial e Weganan Panamericano LIMA 2019.
Por ultimo legendario Cecilia Tahit di volleyball haya e honor pa cende e pebetero cu e antorcha. Mester bisa cu e recorido di antorcha na Peru a inicia na e historico y mundialmente famoso Machu Picchu unda a recore un total di 23 ciudad den Peru durante 23 dia pa un total di 5,500 kilometer prome esaki a yega e stadion nacional di Peru na Lima pa e Ceremonia di Apertura. A clausura e anochi cu e presentacion di e cantante Puertoriqueño Luis Fonsi. Mas di 400 miyon hende rond mundo a mira e ceremonia di apertura.
Di 25 di juli pa 11 di augustus un total di 6.680 atleta di henter e continente America lo competi den 493 evento deportivo den 39 diferente deporte na e Weganan Panamericano LIMA 2019.


text:
Pa algun siman tabata tin basta rumor riba futuro politico di Marisol Lopez – Tromp. Tabata durante e di dos conferencia di prensa yama e siman aki pa partido POR, den presencia di varios candidato na Cayena Mall, a anuncia cu oficialmente sra. Lopez – Tromp lo forma parti di ‘E Forsa Nobo’.
Sra. Lopez – Tromp ta bisa e necesidad cu tin pa un di tres forsa politico na Aruba y cu pe ta un honor di por traha cu e partido aki. Segun e ta splica, den su (ex)funcion manera presidente di parlamento, ta hopi cos bo ta wak of precisamente keda sin wak, referiendo na e falta di transparencia cu tin di parti di gobierno. Interesante tabata e hecho cu el a expresa su mes bisando cu ta algun persona den partido ta manda y e otro nan no tin nada pa bisa. “Cual tabata e ultimo biaha cu bo a tende minister president bin cu un proyecto y discutie den ministerraad, hunto cu parlamento pa wak si bo ta pro of contra?", e parlamentario ta puntra.
Propaganda ‘fake’
Durante su discurso, sra. Lopez – Tromp ta papia riba e aspecto di no a haya oido di su ex partido. Segun e, ta varios biaha e lo a haci sugerencia cerca diferente minister riba retonan cu por wordo mehora pero no a worry cu ne. E ta sigui splica cu na momento bo tin situacionnan dificil bo mester trece dilanti y no traha propagandanan bunita bisando cu tur cos ta bou di control of cu ciudadanonan ta satisfecho. E candidata nobo di POR a menciona varios biaha cu locual e gobierno ta haciendo ta propaganda ‘fake’.
Liderazgo
Na inicio di e partido a referi hopi biaha na e palabranan ‘liderazgo comparti’, implicando cu tanto Otmar Oduber y Andin Bikker lo ta lidera e partido. Pero awe durante conferencia di prensa a demostra di toch ta diferente. Sra. Lopez – Tromp enfaticamente a yama sr. Oduber pa lider di e partido, poniendo sr. Bikker un banda. “Cu un lider na cabes y diferente hende riba lista cada un cu nan capacidad,” tabata palabranan di sra. Lopez – Tromp ora cu e la bira wak sr. Oduber.
Bon Dia Aruba a tuma nota cu e pida di e discurso aki a wordo publica riba e pagina di Facebook di partido POR manera un tipo di “highlight”. Si tuma resultado di eleccion 2013, na e momento aki sr. Oduber, sr. Bikker y sra. Lopez – Tromp ta representa un total di 8.698 voto cual ta casi 3 asiento y mey. Locual historia a demostra, cu sra. Lopez – Tromp mes, e chens ta grandi cu bo ta perde mas cu mita di bo votonan ora bo bay di un partido pa otro. Cu esaki lo ripiti su mes ta keda un contesta cu nos lo haya te despues di eleccion 2017.